Kuboola Kwabili | Cibeela 1 – Kuswaangana Akukondwa Kuteeli Print\nKuboola Kwabili | Cibeela 1 – Kuswaangana Akukondwa Kuteeli\nElohimu wesu uyoozyokela, alimwi takaumuni pe: mulilo uyoosyukuta kunembo Lyakwe, alimwi kuyooba kuvwuuma mumbali Lyakwe (Langa Intembauzyo 50:3.)\nInkondo akataa bubotu abubi, iyoosikila kumamanino aciindi ca Kuboola Kwabili kwa Yahushua. Kuzwa mukowa wabantu niwakawida mucinyonyoono akuzwa kubulemu bwa leza, ooku kuboola kwa Yahushua mubulemu bwakujulu kamweka mbuli zuba kuti azyootole bantu bakwe kumunzi, nkokulangila mumyoyo yabantu boonse; mbobulangizi bukulwaizya akukkazyika camba akuliyumyayumya mumasunko. Mumusinze wasunko lya Joobo, walo wakakumbatila kulusyomo lwacisyomyo ca Munununi ooyo wakacili kuboola. Joobo wakalizyi kuti eeco tacikacitiki muciindi cabuumi bwakwe, pele nokuba boobo, walo wakaliyumyayumya mukusyomezyegwa kuti bumwi buzuba bucizya kumbelaa myaka, walo kali mumubili wanyama alimwi, uyoomubona Mufutuli wakwe.\n“Nkaambo Ime ndilizyi kuti Munununi wangu ulapona ncobeni, alimwi walo uyoondiiminina atalaa nyika mubuzuba bucizya aakale: alimwi nokuba kuti mubili [wafwa] acikanda cangu caligwa mvwunyu, pele mumubili wanyama alimwi Ime njoomubona Elohimu wangu: Ooyo Ime ngweyoolibonena ameso ookwaangu, alimwi kutali uumbi pe.” (Joobo 19:25-27, KJV)\nBulangizi bwa kuboola kwa Messiah mubulemu bwakujulu, bwakazumanana kwaambwa abamatata abashinshimi mumisela milamfu minjaanji. Bana ba Isilayeli mumazubaa Yahushua, bakamukaka walo kuti ngo Messiah wabo, nkaambo balo bakali kulangila bulemu bwa Kuboola Kwabili Kwakwe, akuleka kuboola kutaanzi muciimo cakulitolaansi. Lino kuciindi eeco, eeco cakali kulotelwa boobo, akulangilwa kwaciindi cikubwene, lino ciyanda kutusikila. Kuboola Kwabili, ooko kwakayumya basimilimo abatumwa, kwakabapa nguzu aabo bakajailwa mulumbe mubotu akukulwaizya makamu aabantu; nkokuboola kwabili ooko kulaafwi kusikila nyika yoonse . . . mbuli cintu cikankamusya.\nBunji bwanyika mazubaano tiicilangili kuti kucili kuboola kwa Mufutuli kuzwa kujulu. Mangwalo akaambilizya kale kuti:\n“Kusaanguna amuzibisye kuti kumazuba aakumamanino, kuyoosika basabuzi beenda muzisusi zibi zyamyoyo yabo beni, bayoosabula cakwaamba kuti, Ino cili kuli cisyomyo cakuboola kwakwe kwakasyomezyegwa? Nkaambo kakuti kuzwa kuciindi nibakafwa bamataateesu, zintu zyoonse zicili mbubonya mbozyakabede kuzwa kumalengelo.” (2 Petulo 3:3, 4, KJV)\nEeci cishinshimi cilizuzukidwe mumusela uuno ngotukkala swebo. Bunji bwabantu tabacisyomi kuti kuzyokela kwa Yahushua kwaswena ncobeni. Kunze lyaboobo, banjaani baamba kuti, “Tee kayi mbubakali kwaamba bacembele abasyaanene. Pele ono tee bakafwa kaindi loko alimwi swebo tucuujisi kubucesya kukkala ansaano azintu zyoonse zicili mbubonya mbozyakabede kuzwa kumalengelo!” Ooku kutasyoma kwamusyobo ooyu kuti Yahushua ulaafwi kuzyokela, kulimwaikide kapati akataa bantu, alimwi eeco ncecitondezya ncobeni mbuli mbolyaamba Bbaibbele kuti Kuboola Kwabili kulaafwi kusika.\n“Kuyoosika basabuzi beenda muzisusi zibi zyaluunyaunya lwamyoyo yabo, bayoosabula cakwaamba kuti, Ino cili kuli cisyomyo cakuboola kwakwe kwakasyomezyegwa?”\n(2 Petulo 3:3, KJV)\nYahushua wakali kuyanda kuti bantu Bakwe bakalibambile akuti batakajanwi tabalibambide kabajisi maankamaanka akunyandwa baakubona Nguwe nkwaboola. Walo wakapa kucenjezya eelyo naakaamba kuti:\n“Amulibambile anywebo: nkaambo Mwanaamuntu uyoosika muwoola ndyomutalangili pe.” (Luka 12:40, KJV)\nKunyina pe nokuyooba kutolwa kujulu mukulaba kwaliso kakwiina kufwa, ooko kunga kwakwempula basalali kuti bazwe atalaa nyika kakwiina muntu uuzyi kuti bagama kuli. Kuboola Kwabili kuyooba ciindi cabulemu ncobeni eeco citanabwenwe mumeso aabantu pe. Ciyooba ciindi ciyoovwentusya julu lyoonse mubulemu akusangalala kutapandulukiki, mumuni akulibotela kweebeka ncobeni.\nMangwalo alisalazyide ncobeni kwaamba kuti:\n“Nkaambo mbuli lulabo mbolulaba kuzwa kujwe, akumweka kusikila kumbo; mbweenya oobo akwalo kuboola kwa Mwanaamuntu mbokuyooba.” (Mateyo 24:27, KJV)\nYahushua Lwakwe wakaambilizya caantangalala musyobo wakuboola Kwakwe anyika ciindi cabili. Eciya ciindi naakali kubetekwa, Wakacenjezya bapaizi bakali kumubeteka kuti:\n“Kuzwa cecino ciindi inywe muyoomubona Mwanaa muntu kakkede kululyo lwajanza lyanguzu, alimwi kaboola mumakumbi aakujulu.” (Mateyo 26:64, KJV)\nKuboola Kwabili kuyoolibonya kumuntu uuli woonse muzumi uucikkede akupona atalaa nyika ciindi eeco caakusika.\n“Amulange, ulaboola mumakumbi; alimwi liso lili lyoonse liyoomubona walo, abaabo bakamuyasa: alimwi mikowa yaanyika yoonse [yabaabo basweekede] bayakoomoka nkaambo kanguwe.” (Ciyubunuzyo 1:7, KJV)\nKuti Kuboola kwabili nikwali “kutolwa kujulu cakusisikizya mukulaba kwaliso kakwiina kufwa”, nkokuti aabo basweekede inga “tiboongolola nkaambo ka Nguwe”. Aabo batonkomene kucita zinyonyoono, kabasulaika cipego citakwe muulo ca Kujulu, cipego ca luzyalo akulekelelwa zinyonyoono, bayookwaampalika kukakatila kujana nzila yakuti bafwe kwiinda kuti balangane mumeso aYooyo wakabafwida. Johane Muyubunuzi wakatondezyegwa mbobayoolimvwa aabo basweekede eelyo baakumubona Yahushua muciindi ca Kuboola Kwabili:\n“Lino ijulu lyakali kuyaa kuvwungailwa mbuli bbuku mbulivwungililwa antoomwe, azyalo zilundu zyoonse atusuwa toonse zyakalonzegwa kumasena aazyo. Mpoonya aawo bami baansi abeendelezi abasinkondo bapati, abavwubi, abasinguzu, abantu boonse, nibaba bazike, nibaba bazyale, bakalisisa mumigodi amumpangala zyamabwe aamumalundu, akwaambila malundu amandomba aamabwe kuti, Amutuwide, mutusise kubusyu bwayooyo uukkede acuuno cabwami akubukali bwa-Mwanaambelele, nkaambo buzuba bupati bwabukali bwakwe bwasika, lino nguni uukonzya kwiima?” (Ciyubunuzyo 6:14-17, KJV)\nKuli baabo bakasweeka, Kuboola Kwabili, kuyoobaumya busiku bulamfu pee butamani, pele kuli baabo basyomeka baluleme, kuyoobasikila buzuba busangalazya buteeli. Boonse aabo bamuyanda Mufutuli wabo alimwi bakali kumutobela akumuteelela akumusyoma, bayookkomana akukondwa eelyo baakumubona walo nkwazyokela kuzyoobacinga.\nLino mubuzuba oobo kuyokwaambwa kuti, Amubone! Ngooyu Leza wesu; Twali kumulindila kuti atufutule, Ngooyu Yahuwah; Twali kumulindila. Atukkomane akusekelela mulufutuko Lwakwe..” (Langa Izaya 25:9.)\nCiindi ca kuboola kwabili, ciyooba ciindi cakubonana alimwi: kubonana amufutuli abasalali basyomeka kuli nguwe, bamulindila, akubonana balongwenyina amikwasyi yakaanzanyidwe mulufu lwamazubaano.\nCiindi ca Kuboola Kwabili, ciyooba ciindi cakubonana alimwi: kubonana aMufutuli abasalali basyomeka kuli Nguwe, bamulindila, akubonana balongwenyina amikwasyi yakaanzanyidwe mulufu lwamazubaano. Banjibanji aabo bakasweekelwa bayandwa babo kulufu, balaciswa ncobeni mumyoyo yabo eelyo nobayeeya kuti inga tabacikabonani alimwi abayandwa babo. Abalo aabo basyoma kuti bayandwa babo bali kale Kujulu, balalibuzyabuzya kuti naa inga bayoozyibana alimwi baakubonana okuya kujulu. Mangwalo alatusyomya kuti kunyina ooyo wakafwa kacimuyanda Yahuwah uyoolubwa akusiigwa musyule pe. Kuleka buyo kuti tuyoozyibana alimwi abayandwa besu, pele aabo bafwide bayoobusyigwa akutaanguna kutolwa mumakumbi, mpoonya aabo baluleme bacinoopona bayootolwa abalo kuti bakaswaanganine antoomwe ambabo mumakumbi.\nLino bakwesu, tulayanda kuti muswiililisye makani kujatikizya baabo boona muzyuumbwe, kuti mutafwi buumba mbuli bamwi batajisi ancobalangila. Nkaambo naa kuti tulasyoma kuti Yahushua wakafwa akubukuluka, eelyo aabo bakoona muli Yahushua, abalo Taata Yahuwah ulabaletelezya anguwe. Ijwi ndituti mwaambile lyazwa kuli Yahuwah Mwami, kuti swebo tobaumi netuyoosyaalila kusikila kukuboola kwa Yahushua, tatukooyoobasaanguni aabo boona mulufu, pe. Nkaambo Yahushua mwini uyooseluka kuzwa kujulu amakunga aabangele, akoompolola mujwi lyaangelo silutwe, amweembo wa Yahuwah, nkabela nobayoosaangu kubuka bafwide muli-Kristo. Eelyo swebo tobazumi tobasyaalizi tuyoobwezelwa mumakumbi antoomwe ambabo, tukacingane a-Mwami mujulu; aboobo tuyookkala a-Mwami lyoonse. Amuumbulizyanye amajwi aaya. (l Langa 1 Batesalonika 4:13-18.)\nBamamama bayootambulana abana bavwanda babo, aabo mbobakanyangwa alufu kuzwa mumaanza aabo. Balongwenyina, bakaandeene kaindi loko, bayoozyibana alimwi akukumbatilana eelyo baakubonana. Ooku kuswaangana kwabili, kuni kwiimpene akukkomanina kuswaangana kuli koonse. Kuyooba kuswaangana kwa banunudwe a Munununi wabo. Pele ciyokwiinda awaawo.\nYahuwah, uyooba ngomumuni alimwi ngo buumi a luyando, ngonguwe uyoocita kuti kukonzyeke kuswaangana boobo alimwi.\nNkaambo obuya Taata Yahuwah mbwaakayandisya nyika, wakapa Mwanaakwe Simuzyalwa alikke, kuti umwi awumwi uumusyoma atafwidilili, pele abe abuumi butamani. Nkaambo Yahuwah taakwe naakatuma Mwanaakwe munyika kuti akiibeteke nyika, pele kuti inyika ikafutulwe kwiinda muli Nguwe. (Langa Johane 3:16, 17.)\nKakwiina luyando lwakulyaaba kuzwa kuli Taata Yahuwah, kuliyandila kwaaba Mwanaakwe Simuzyalwaalikke kuti akafutule babisyi, zyoonse eezyo nizyatali kukonzyeka kuyoocitika. Nkaambo buyo ka luyando lokwa Taata, ncencico ooku kuswaana ncokuyookonzya kuba alimwi.\n“Ooyo watakatukasya Mwanaakwe mwini, pele wakamwaabila ndiswe toonse, sa takooyootupa buyo antoomwe anguwe zintu zimwi zyoonse? Nguni uukonzya kubikka kaambo kubasale ba [Yahuwah]? Ngu . . . [Yahuwah] uululamika,.” (BaLoma 8:32, 33, KJV)\nPele mbuli Malembe mbwaati, “Eezyo muntu nzyaatanabona naa kumvwa, eezyo muntu nzyaatanayeeyela, nzenzizyo Mwami Yahuwah nzyabambilide baabo bamuyanda.”\nKukkomana kwa Taata eelyo bana Bakwe baanyika baakuzyokela, kunoonyina magolelo. Kunyina mabala aakonzya kupandulula mbwayoolimvwa Taata waluyando luteeli, eelyo aakubona nkamu iikkomenye, yakanununwa kuzwa kulufu, kiibungene munsaa cuuno Cakwe, kabamuyandisya awalo kabayandisya mumisela iitobela iitabalidwe. Naba Taata Yahuwah inga taajana mabala aakupandulula kukondwa kuyooba muli Nguwe. Muwoola likkomanisya eelyo, eelyo Walo nayoocenka mbungano yabayandwa Bakwe banunudwe, moyo wa Luyando Luteeli uyoolitondezya kukondwa kwa luyando Lwakwe mukwiimba nyimbo!\n“Mubuzuba oobo Jelusalema uyokwaambilwa kuti, Utayoowi, O Zioni. Maanza aako atabombi. . . . [Yahuwah Leza wanu] mpali akati kanu; ngusilumamba uumuzundya. Ulamusekelela cakukondwa; uyoolyookezya muluyando lwakwe, ulamulengulula muluyando lwakwe, akumukondelelwa cakwiimba.” (Zefaniya 3:16, 17, KJV)\nKunyina pe mabala aakonzya kupandulula ciyoocitika. Kunyina cilembyo cikonzya kulembulula kukondwa ooko kuyooba muwoola eelyo pe. Kuyooba kusangalala akataa baabo bakalyaaba zyoonse akutobela Mufutuli wabo munzila yoonse kupiluka kumunzi wa Taata.\n“Buzuba bwa-Jehova bulasika mbubonya mbwasika mubbi; Mulimbubo, ijulu liyooindilila amuzunzumina mupati, tunyenyeezi tuyooyaka akubomboloka, ayalo nyika iyootentwa aziyakidwe atalaa njiyo.\nLino zintu eezi mboziti kamaninine oobo, nywebo muleelede kuba bantu bali buti mukweenda munzila iisalala amukulemeka Yahuwah? Kamucilangila akuyandisya buzuba bwakusika kwa Yahuwah, mboliyoomana ijulu kukupya, atunyenyeezi notuyootentwa akweenzumuka.\nPele swebo tulangila ijulu lipya anyika mpya, mbubonya mbuli mbwaakatusyomezya, Mulinzizyo momukkala bululami.\nNkaambo kaako, nomuyandwa, mbumulangila zintu eezi, amusongwaale kujanwa mulikkede muluumuno, kamutakwe kabata, kamutakwe kampenda mumeso aa Yahuwah.” (2 Petulo 3:10-14, KJV)


Levitiko 27 IBBAIB63 - Lino Jehova wakaambila Musa - Bible Search\nLevitiko 26 Myeelwe 1\nImwi milao yazintu zipegwa Leza ayazipanzi zyakumi\n1Lino Jehova wakaambila Musa kuti, 2-Ambila bana ba-Israyeli kuti, Na muntu wacitila Jehova cikonkyo cabantu ceelede kubikilwa muulo, 3-mbuboobu mboelede kubika muulo. Mwaalumi uuli amyaka iili makumi obile kusikila kumakumi aali musanu alimwi, muulo wakwe ube masyekeli aansiliva aali makumi osanwe, nkokuti masyekeli aacikombelo. 4Na mwanakazi, muulo wakwe ube masyekeli aali makumi otatwe. 5Na mwana uuli amyaka yosanwe kusikila myaka iili makumi obile, muulo wakwe ube masyekeli aali makumi obile kumwaalumi nanka masyekeli aali ikumi kumwanakazi. 6Na mwana uuli amwezi omwe wakuzyalwa kusikila myaka yosanwe, muulo wakwe ube masyekeli aansiliva osanwe kumwaalumi, amasyekeli aansiliva otatwe kumwanakazi. 7Na muntu uusotoka myaka iili makumi aali musanu alimwi, muulo wakwe ube masyekeli aali ikumi amusanu kumwaalumi amasyekeli aali ikumi kumwanakazi. 8-Pele na muntu mucete takonzyi kujana mali aamuulo uubikidwe, umulete kunembo lyamupaizi, kuti mupaizi amubikile muulo, Mupaizi abike muulo mbuli sikukonka mbwakonzya kujana.\n9Na ngumunyama ngwaleta, nkokuti munyama uupaizigwa kuli-Jehova, munyama woonse muntu ngwaletela Jehova ulasalala. 10Teelede kumucinca nanka kubika umbi, naba mubotu mucibaka camubi naba mubi mucibaka camubotu. Na wabika munyama umbi, ncobeni oyo ngwabika ayooyo ngowacincanya awe boonse bayoosalala. 11Pele na ngumunyama uusofweede uutapaizigwa kuli-Jehova, alete munyama kumupaizi, 12elyo mupaizi amubikile muulo, naba mubotu naba mubi; kufumbwa muulo ngobika, yebo O mupaizi, ulaba ngonguwo. 13Pele na ulayanda kumunununa ayungizye cipanzi casanu kumuulo uubikidwe.\n14-Alimwi na muntu ulasalazya iŋanda yakwe kuti isalalile Jehova, mupaizi aibikile muulo, niiba imbotu niiba imbi, Kufumbwa muulo mupaizi ngwabika ulaba ngonguwo. 15Pele oyo uusalazya iŋanda yakwe, na ulayanda kwiinununa, ayungizye cipanzi casanu kumali aamuulo wayo, elyo ilaba yakwe.\n16Alimwi na muntu ulasalazizya Jehova cipanzi camuunda walukono lwakwe, muleelede kucibikila muulo mbubonya mbuli imbuto yakucibyala. Muunda uubyalwa ceelesyo cahomeri cabbaale ulabikilwa muulo wamasyekeli aansiliva aali makumi osanwe. 17Na ulasalazya muunda wakwe mumwaka wakulizya myeembo, muulo ngobikide ulaba mbubonya obo. 18-Pele na ulasalazya muunda wakwe kwamana mwaka wamyeembo, mupaizi uleelede kuubikila muulo mbuli myaka iicisyeede kusikila kumwaka wamyeembo, aboobo muulo ulacesegwa. 19Lino oyo uusalazya muunda, na ulayanda kuunununa, ayungizye cipanzi casanu kumali aamuulo wawo, nkabela uyoosyaala mumaanza aakwe. 20Pele na tayandi kunununa muunda, alimwi na waulisya muunda kumuntu umbi, tuukooyoonununwa limbi. 21-Oyo muunda, kuciindi calwaangunuko lwamumwaka wakulizya myeembo, ulasalalila Jehova mbuli muunda uupedwa limwi; mupaizi nguuyoouvuba. 22Alimwi na muntu ulasalazizya Jehova muunda ngwaakaula, uutali walukono lwakwe, 23mupaizi aubikile muulo wakusikila mwaka wakulizya myeembo, nkabela muntu uleelede kupa mali aamuulo wawo mubuzuba obo mbubonya, abe cintu cisalalisya kuli-Jehova. 24-Lino mumwaka wakulizya myeembo oyo muunda uyoopiluka kuliyooyo iwakauulisizye, kuli ulaalukono. 25-Myuulo yoonse ileelede kubalwa amasyekeli aacikombelo; isyekeli lili magera aali makumi obile.\n26-Pele muntu takonzyi kusalazya mwana mutaanzi wamunyama, nkaambo mutaanzi nguwa-Jehova. Mutaanzi, naba waŋombe naba wambelele, nguwa-Jehova. 27Na ngumunyama uutondwa, uleelede kumunununa mbuli muulo ngobika, akuyungizya cipanzi casanu, Na tayandi kumunununa, aulwe mbuli muulo wakwe,\n28-Pele taakwe cintu neciba comwe akati kambono zyamuntu ncapeda limwi kuli-Jehova, naba muntu naba munyama niiba myuunda yalukono lwakwe, cikonzya kuulisigwa na kunununwa, Kufumbwa cintu cipedwa limwi kuli-Jehova cilasalalisya. 29Kufumbwa uupedwa limwi uleelede kunyonyooka kuzwa kubantu; taakwe naba omwe uukonzya kunununwa pe; ncobeni uleelede kujayigwa.\n30-Zipanzi zyoonse zyakumi zyamunyika, neziba zyakulya zyamunyika niiba micelo yamisamu, nzizya-Jehova. Zilasalalisya kuli-Jehova. 31Na muntu ulayanda kunununa cintu neciba comwe akati kazipanzi zyakwe zyakumi, uleelede kuyungizya cipanzi casanu kucintu eco. 32-Alimwi zipanzi zyakumi zyoonse zyaŋombe azyambelele, kufumbwa ciinda kunsi amusako wamweembeli, munyama wakumi umwi aumwi ulasalalila Jehova. 33Muntu teelede kusalaula babotu ababi nekuba kucinca, pe, Na wacinca, ncobeni oyongwabika ayooyo uucincigwa, boonse balasalala; tabanununwi pe.\n34Njeeyo milumbe Jehova njaakalailila Musa kucilundu ca-Sinai kuti ibe yabana ba-Israyeli.


Mbuti Banakristo Mbobakonzya Kuzumanana Kusalala Mukulilemeka? | Yakwiiya\n“Amusanzye maanza aanu, . . . akusalazya myoyo yanu.’ —JAK. 4:8.\nMBUTI MAGWALO AAYA AATOBELA MBWAATUGWASYA KUZUMANANA KUSALALA MUKULILEMEKA?\n1. Ino bantu munyika bakubona buti kusalala mukulilemeka?\nKUSALALA mukulilemeka tabuli bukkale budumide kapati, kwaambisya muciindi cino ncotupona. Mumasena manji, koonana kwabantu bakozyenye zizo alimwi akwabantu ibatakwetene zibonwa kuti zili buyo kabotu. Bukkale oobu bulasumpulwa kapati abasimakwebo alimwi amuzintu zyakulikondelezya. (Int. 12:8) Kutalilemeka kuyaabwiindila cakuti inga mwalibuzya kuti: ‘Sena cilakonzyeka kusalala mukulilemeka?’ Inzya, cilakonzyeka. Kwiinda mukugwasyigwa a Jehova, Banakristo balakonzya kuzumanana kusalala mukulilemeka.—Amubale 1 Batesalonika 4:3-5.\n2, 3. (a) Nkaambo nzi ncociyandika kulwana mizeezo iitasalali? (b) Ncinzi ncotutiilange-lange mucibalo eeci?\n2 Cakusaanguna, tweelede kuzyiba kuti ikutegwa katusalala mukulilemeka, tuyandika kukaka mizeezo yakutalilemeka. Mbubwenya mbuli inswi mboikonzya koongelezyegwa acakulya icili kukalobyo, ayalo mizeezo yakutalilemeka ilakonzya kumoongelezya Munakristo ikuti naa taaikazya mpoonya-mpoonya. Ilakonzya koongelezya mubili wesu wanyama akutunjizya mumicito yakutalilemeka. Mukuya kwaciindi, koongelezya kwacibi kulakonzya kukomena kapati kusikila limwi muntu camukatazya kwiilwana mizeezo iitasalali. Ikuti casika waawo, naba mubelesi wa Jehova ulakonzya kucita izili mumizeezo yakwe ikuti wajanika mubukkale bukonzya kumupa kucita boobo. Inzya, “zisusi . . . zizyala cibi.”—Amubale Jakobo 1:14, 15.\n3 Cilausisya kuzyiba kuti kulombozya kwakaindi kaniini buyo kulakonzya kupa muntu kucita cibi cipati. Pele cilakulwaizya kuzyiba kuti, ikuti naa twaikaka mizeezo iitasalali, tatukonzyi kujatikizyigwa mubukkale bwakutalilemeka, eeci ciyoopa kuti tweelebe mapenzi aakonzya kutobela. (Gal. 5:16) Atulange-lange zintu zyotatwe zikonzya kutugwasya kulwana kulombozya kubyaabi: cilongwe cesu a Jehova, lulayo lujanika mu Jwi lyakwe, alimwi alugwasyo kuzwa ku Banakristo basimide.\n“AMUSWENE KULI LEZA”\n4. Nkaambo nzi ncociyandika kuswena kuli Jehova?\n4 Kujatikizya baabo ibayanda ‘kuswena kuli Leza,’ Bbaibbele lyaamba kuti: “Amusanzye maanza aanu . . . akusalazya myoyo yanu.” (Jak. 4:8) Ciindi notucibikkila kapati maano cilongwe cesu a Jehova, tulasolekesya kucita zintu zimukkomanisya mumbazu zyoonse zyabuumi bwesu, kubikkilizya azintu nzyotuyeeya. Tulayanda kuba ‘amoyo uusalala’ kwiinda mukuyeeya zintu zisalala, zintu zitambulika alimwi azibotu. (Int. 24:3, 4; 51:6; Flp. 4:8) Jehova ulizyi kuti tatulondokede. Ulizyi kuti tulakonzya kulombozya zintu zitali kabotu. Pele tulizyi kuti ulausa ciindi notulekela mizeezo iitaluzi kukomena muciindi cakusolekesya canguzu kwiikaka. (Matl. 6:5, 6) Kuzinzibala kuyeeya kujatikizya kaambo aaka kulakonzya kutupa kuba amakanze aakuzumanana kusalala mumizeezo.\n5, 6. Mbuti mupailo mboukonzya kutugwasya kulwana mizeezo yakutalilemeka?\n5 Nzila iiyandika kapati mbotukonzya kutondezya kuti tulamusyoma Jehova cakumaninina mukulwana mizeezo iitali kabotu nkwiinda mukupaila. Ciindi notuswena kuli Jehova mumupailo, awalo ulaswena kulindiswe. Ulatupa muuya wakwe uusalala, walo uukonzya kutuyumya mukukazya mizeezo yakutalilemeka mpoonya akuzumanana kusalala mukulilemeka. Aboobo, atumwaambile Leza kuti tuyanda kunooyeeya zintu zimukkomanisya mumyoyo yesu. (Int. 19:14) Sena tulamulomba kuti atulingule kutegwa abone ‘nzila mbyaabi,’ kulombozya zintu zibyaabi kuli koonse ikukonzya kutupa kucita cibi? (Int. 139:23, 24) Sena tulazumanana lyoonse kumulomba kuti atugwasye kuzumanana kusyomeka ciindi notusunkwa?—Mt. 6:13.\n6 Mbotwakakomezyegwa naa mbotwakali kulilemeka musyule kulakonzya kupa kuti katuyanda kucita zintu Jehova nzyatayandi. Nokuba kuti cili boobo, ulakonzya kutugwasya kucinca kutegwa tuzumanane kumubelekela munzila iitambulika. Mwami Davida wakazyiba kuti Leza ulakonzya kutugwasya. Naakacita bumambe a Bati-seba, wakalomba Jehova kuti: “Kondipa kuba amoyo uusalala, . . . alimwi kobikka muuya mupya, uukkalikene mulindime.” (Int. 51:10, 12) Mubili wesu wanyama ulakonzya kubukkomanina bukkale bubyaabi, pele Jehova ulakonzya kutupa muuya uulisungwide kumumvwida. Nokuba kuti mizeezo iitali kabotu yatukatazya kapati akutupa kucileka kusalala mumizeezo, Jehova ulakonzya kutusololela kutegwa tutobele milawo yakwe akuzwidilila kupona kweelana anjiyo. Ulakonzya kulesya cintu cibyaabi cili coonse kutweendelezya.—Int. 119:133.\nIkuti kulombozya kubyaabi kwakaindi kaniini kwatalika alimwi akukomena mumoyo wesu, tweelede kukugwisya (Amubone muncali 6)\n“AMUBE BASIKUCITA CAAMBA JWI LYA LEZA”\n7. Mbuti Jwi lya Leza mbolikonzya kutugwasya kukazya mizeezo iitasalali?\n7 Jehova ulakonzya kwiingula mipailo yesu kwiinda mukutugwasya a Jwi lyakwe Bbaibbele. Busongo ibuli mu Jwi lya Leza “ikusaanguna bulasalala.” (Jak. 3:17) Kubala Bbaibbele buzuba abuzuba alimwi akuzinzibala kuyeeya nzyotubala kulakonzya kutugwasya kukwabilila mizeezo yesu kukuyeeya zintu zitali kabotu. (Int. 19:7, 11; 119:9, 11) Kuyungizya waawo, Bbaibbele lilijisi zikozyanyo alimwi alulayo lwacigaminina izikonzya kutugwasya kukazya mizeezo iitasalali.\n8, 9. (a) Ncinzi icakapa kuti mulombwana umwi acite bwaamu amukaintu uutalilemeki? (b) Mbukkale buli buti mazuba aano ibukonzya kuyanda kuti tubelesye lulayo lujanika mulugwalo lwa Tusimpi caandaano 7?\n8 Lugwalo lwa Tusimpi 5:8 lwaamba kuti: “Komutantamuka mukaintu ooyo [mukaintu uutalilemeki]; utasweni afwaafwi amulyango waŋanda yakwe.” Ntenda iiliko mukuunduluzya lulayo oolu ilitondezyedwe mulugwalo lwa Tusimpi caandaano 7, mwalo mwaambidwe mulombwana umwi iwakainda munsi-munsi aaŋanda yamukaintu uutalilemeki. Kwakali kumangolezya. Mpoonya wakaswaangana amukaintu ooyu alimwi kuboneka kuti tanaakasamide kabotu. Wakajata mulombwana ooyu akumumyonta. Wakamoongelezya mulombwana ooyu amajwi aabucenjezu akupa kuti abe aamuzeezo wakoonana calo icakapa kuti aalilwe kukazya sunko eeli. Mpoonya bakacita bwaamu. Kuboneka kuti mulombwana ooyu taakwe naakajisi makanze aakucita bwaamu. Taakacenjede alimwi tanaakali mupampu. Nokuba boobo, wakeelede kupenga akaambo kacintu ncaakacita. Nicakabota naatakasola kuswena afwaafwi amukaintu ooyu!—Tus. 7:6-27.\n9 Sena andiswe inga twayanda kuba bafwubafwuba mbuli mulombwana wamucikozyanyo, ambweni kwiinda mukulibikka mubukkale bubyaabi ibukonzya kutupa kuba amizeezo yakucita bwaamu? Mucikozyanyo, masiku, basikweendelezya mapulogilamu aa TV balakonzya kutondezya zintu zitali kabotu. Pele mbuti kuti tujisi cilengwa cakulangaula mapulogilamu aa TV? Ambweni tulakonzya kutalika kutobela makkeyala aa Intaneti pesi mubwini kakunyina ancotulangaula, makkeyala alo aakonzya kututola kumakkeyala aatondezya zintu ziletela muzeezo wakoonana. Mubukkale buli boobu, sena zintu eezyo inga tiizyatupa kuba aamizeezo iitali kabotu alimwi akutupa kuti tucileke kusalala mukulilemeka?\n10. Nkaambo nzi ncocili cibi kupa umwi muzeezo wakuti mulamuyanda kakuli tamujisi makanze aakukwatana anguwe? (Amubone cifwanikiso icili kumatalikilo aacibalo.)\n10 Nzila aimwi Bbaibbele mbolitugwasya nkwiinda mukutupa lulayo lujatikizya mbotweelede kubabona bantu mbotwiindene zizo. (Amubale 1 Timoteyo 5:2.) Lulayo luli boobu cakutainda mumbali lulakasya kupa muntu umwi muzeezo wakuti mulamuyanda kakuli tamujisi makanze aakukwatana anguwe. Bamwi bayeeya kuti kwaambaula naa kulanga muntu munzila iitondezya kuti mulamunyomenena tacilubide pe akaambo kakuti takujatikizyi kujatana amubili. Pele kucita boobo kulakonzya kupa umwi kutalika kuyeeya zintu zitali kabotu zyalo zikonzya kupa kuti bacite cibi cipati cabwaamu. Eeci cakacitika kale alimwi cilakonzya kucitika.\n11. Ncikozyanyo nzi cibotu ncaakatusiila Josefa?\n11 Josefa wakacita cabusongo mumakani aaya. Ciindi mukaintu wasimalelaakwe, Potifara, naakasola kumoongelezya, Josefa wakakaka koongelezyegwa anguwe. Pele mukaintu ooyu wakazumanana kumoongelezya. Buzuba abuzuba wakali kumoongelezya kuti bakkale kabali bobilo. (Matl. 39:7, 8, 10) Sikwiiya zyamu Bbaibbele umwi wakaamba kuti, munzila imwi mukaintu wa Potifara wakali kwaamba kuti: “‘Atukkale tolikke kwakaindi kaniini buyo,’ kayeeya kuti [Josefa] ulabweza ntaamu eeyi yakusaanguna.” Nokuba boobo, Josefa wakalikanzide kutalekela mukaintu ooyu kumoongelezya amajwi aakwe aabucenjezu. Wakakaka kucita cintu cili coonse icakali kukonzya kumukulwaizya mukaintu ooyu kuzumanana amuzeezo wakwe, eeci cakamugwasya kutaba amuzeezo wakuyanda koonana anguwe. Ciindi naakamusinikizya kuti boonane, Josefa tanaakawayawaya kubweza ntaamu. “Wakasiya cisani cakwe mumaanza aakwe akutijila anze.”—Matl. 39:12.\n12. Ino tuzyi buti kuti zintu nzyotubona zilakonzya kuujatikizya moyo wesu?\n12 Bbaibbele alimwi lilatucenjezya kujatikizya kulekela meso eesu kutweendelezya akutweena. Kulangisisya zintu zimwi kulakonzya kupa kuti umwi abe aamizeezo yakoonana naa kupa kuti mizeezo iili boobo yiindile. Jesu wakacenjezya kuti “kufwumbwa muntu uulangisisya mukaintu cakumunyomenena, wacita kale bumambe anguwe mumoyo wakwe.” (Mt. 5:28) Amuyeeye icakacitikila Mwami Davida. “Kali atala aaciluli [Davida] wakabona mukaintu umwi kasamba.” (2Sam. 11:2) Wakaalilwa kulanga kumbi akuti atalike kuyeeya buyo zintu zimbi. Eeci cakapa kuti amunyomenene mukaintu iwakali mukamuntu mpoonya akulangaula nzila yakucita bumambe anguwe.\n13. Nkaambo nzi ncotweelede ‘kupanga cizuminano ameso eesu,’ alimwi ino eeci cibikkilizya nzi?\n13 Kutegwa tulwane mizeezo yakutalilemeka, tweelede ‘kupanga cizuminano ameso eesu,’ mbuli mbwaakacita Jobu. (Job. 31:1, 7, 9) Tweelede kusala kweendelezya meso eesu cakumaninina alimwi akutazumizya kuti tulange muntu umwi akulombozya koonana anguwe. Eeci cilabikkilizya akulikasya kweebelela zintu zikonzya kutupa kuba aamuzeezo wakoonana, zibe akkompyuta, acikwankwani, acivwumbyo cabbuku, naa ali woonse.\n14. Mbuti mbotukozya kugwasyigwa alulayo lwakuzumanana kusalala mukulilemeka?\n14 Ikuti naa mwajana kuti mumakani ngotwabandika kale kuli mpomuyandika kubelekela mukulwana mizeezo iitali kabotu, amubweze ntaamu cakufwambaana. Amulisungule kutobela lulayo lujanika mu Jwi lya Leza, lwalo ilukonzya kumugwasya kweeleba kucita cibi akuzumanana kusalala mukulilemeka.—Amubale Jakobo 1:21-25.\n15. Ikuti naa tulwana mizeezo iitasalali, nkaambo nzi ncociyandika kulomba lugwasyo?\n15 Ikuti naa tulwana mizeezo yakoonana iitali kabotu, Banakristoma abalo balakonzya kutugwasya. Masimpe, cilakatazya kwaambila muntu makani aali boobu. Pele cabusicamba kuzumina lugwasyo kuzwa ku Munakristo uusimide kulakonzya kutugwasya kutaubya-ubya mizeezo iili yoonse iitali kabotu. (Tus. 18:1; Heb. 3:12, 13) Kumwaambila kulezya kwesu Munakristo uusimide kumuuya, kulakonzya kutugwasya kubona mbazu zimwi nzyotwatali kubona. Eeci cilakonzya kutugwasya kucinca mpotweelede kutegwa tuzumanane kukkala muluyando lwa Jehova.\n16, 17. (a) Mbuti baalu mbobakonzya kugwasya baabo ibalwana penzi lyamizeezo iitasalali? Amupe cikozyanyo. (b) Nkaambo nzi ncociyandika kuti aabo ibalangilila zintu ziletela muzeezo wakoonana balombe lugwasyo cakufwambaana?\n16 Baalu Banakristo mbabeelela kapati kumugwasya. (Amubale Jakobo 5:13-15.) Mukubusi umwi ku Brazil wakali kulwana penzi lyamizeezo iitali kabotu kwamyaka minji. Wakaamba kuti: “Ndakalizyi kuti nzyondakali kuyeeya tiizyakali kumukkomanisya Jehova, pele ndakali kufwa nsoni kapati kwaambila bamwi mbondakali kulimvwa.” Mucoolwe, mwaalu uubikkila maano mumbungano yakwe wakamusikila akumukulwaizya kulomba lugwasyo. Mukubusi ooyu wakaamba kuti: “Ndakagambwa kubona baalu mbobakali kutondezya luzyalo kulindime, kutondezya luzyalo kapati alimwi akundimvwisya kapati kwiinda mbondakali kuyeeya. Bakaswiilila cakubikkila maano kumapenzi aangu. Bakabelesya Bbaibbele kutondezya kuti Jehova wakacili kundiyanda, alimwi bakapaila antoomwe andime. Eeci cakapa kuti cinduubile kutobela lulayo lwamu Bbaibbele ndobakandipa.” Nokwakainda myaka iili mbwiibede, wakaunka ambele kumuuya, mpoonya wakaamba kuti: “Lino ndacibona mbociyandika kulomba lugwasyo muciindi cakusola kunyamuna mukuli ndelikke.”\n17 Kulomba lugwasyo cilayandika kapati ikuti icipa kuti kamujisi mizeezo yakutalilemeka ncilengwa cisofweede cakweebelela zintu ziletela muzeezo wakoonana. Ikuti kamuwayawaya kulomba lugwasyo, kuyeeya zintu zitali kabotu kulakonzya kukomena kusikila ‘zyamita akuzyala cibi’ cikonzya kutyompya bamwi akuleta masampu kuzina lya Jehova. Kuyandisya kukkomanisya Jehova alimwi akuyandisya kuzumanana kuba mumbungano ya Bunakristo kwapa kuti babelesi bakwe banji balutambule lugwasyo ndobapegwa caluyando.—Jak. 1:15; Int. 141:5; Heb. 12:5, 6.\nAMUBE AMAKANZE AAKUZUMANANA KUSALALA MUKULILEMEKA!\n18. Ino mukanzide kucita nzi?\n18 Eelo kaka Jehova ulakkomana kapati kubona babelesi bakwe balyaabide kabasolekesya canguzu kusalala mumizeezo alimwi akusumpula zyeelelo zyakwe zisumpukide izyakulilemeka munyika eeyi ya Saatani mwalo zyeelelo zyakulilemeka moziyaabuya ansi! Aboobo, umwi aumwi wesu aabe amakanze aakuzumanana kuswena kuli Jehova alimwi akutambula busolozi mbwapa kwiinda mu Jwi lyakwe alimwi amumbungano ya Bunakristo. Kuzumanana kusalala mukulilemeka kupa kukkutila alimwi aluumuno lwamumizeezo lino. (Int. 119:5, 6) Kumbele, Saatani aakugwisyigwa, tuyooba acoolwe cakupona kukabe kutamani munyika iisalazyidwe kakunyina kuyungwa kucita cibi.


Joni 3 | BBBLI Bible | YouVersion\n1Kwakalinga muntu wa mulikoto lya baFalisi wiitwa ayi Nikodemasi uyo wakalinga mweendeleshi umwi wa baJuda. 2Uyu muntu wakaya kuli Jesu mashiku akumwaambila ayi, “Bafundishi, tulishi kwaamba ayi mwebo muli bafundishi bakaswa kuli Lesa mukwiinga taaku muntu weenga wacita shaankamiko isho nshemucita, na Lesa taabete anguwe.”\n3Jesu wakakumbula ayi, “Ncakwiila, ntookulwiita calushinisho ayi taaku muntu eshi akabone Bweene bwakwe Lesa na taana kushalwa cipya.”\n4Nikodemasi wakeepusha Jesu ayi, “Ino muntu munene kale inga washalwa buyani cipya? Sa inga wenjila alimwi mumala muli banyina akushalwa cipya?”\n5Jesu wakakumbula ayi, “Ncakwiila ntookulwiita ayi taaku muntu utana kushalwa mumaanshi alimwi aMushimu Usalashi weshi akenjile muBweene bwakwe Lesa. 6Ushalwa kumuntu ngumuntu, sombi uyo ushalwa kuMushimu Usalashi ngumushimu. 7Utakankamani mukwiinga ndakwaambila ayi, ‘Ulyeelete kushalwa cipya.’ 8Muuwo ulapupila kuli koonse nkoosuni alimwi mulanyumfwa koopupa, sombi tamwishibi nkowaswita nabi nkootooya. Mbweeke ubo mbocibete kumuntu woonse washalwa kuMushimu Usalashi.”\n9Nikodemasi wakeepusha ayi, “Ino ici inga cacitika buyani?” 10Jesu wakamukumbula ayi, “Sa te webo uli mufundishi wa bene Isilaeli? Ino ono toocishi buyani cikani ici? 11Ntookulwiita calushinisho ayi tulaamba nshetwishi akupa bukamboni bwa shintu nshetwakabona, sombi mwebo tamusumini maswi esu, sobwe. 12Na tamushomi ndimwaambila shintu sha pacishi ca panshi, ino inga mwashoma buyani na ndamwaambila shintu sha kwiculu? 13Taaku muntu wakayaako kale kwiculu, sombibo MwanaaMuntu eenka uyo wakaswa kwiculu.\n14“Ono bweenka mbuli Mose mbwaakaanjika nsoka ya bulonse muluyanga, mbweeke ubo MwanaaMuntu alakwe mbweshi akaanjikwe#Shakube 21:9 15kwaamba ayi uyo woonse ushoma muli nguwe abe abuumi butamaani. 16Lesa wakasunisha bantu boonse ba mucishi ca panshi abuumbi. Aboobo wakatuma Mwanaakwe wakashalwabo eenka kwaamba ayi uyo woonse umushoma ataloobi, sombi abe abuumi butamaani. 17Lesa taakwe kutuma Mwanaakwe mucishi kwaamba ayi oomboloshe bantu, sombi ayi bapulushikwe kwiinda muli nguwe. 18Nkokwaamba ayi uyo woonse ushoma muli nguwe taomboloshekwi, sombi uyo woonse utashomi woomboloshekwa kale mukwiinga taakwe kushoma Mwanaakwe Lesa uyo wakashalwa eenkabo. 19Bupingushi mboobu, mumuni wakesa mucishi, sombi bantu bakasuna munshinshe kwiinda mumuni mukwiinga micito yabo njibiibi. 20Kulilabo muntu ucita shibiibi ulipatite mumuni. Teesi kumumuni kuloonda kwaamba ayi micito yakwe inga yabonekela patuba. 21Sombi ucita shintu sha lushinisho ulesa kumumuni kwaamba ayi micito yakwe iboneke ayi ilacitikwa mukunyumfwila Lesa.”\nBukamboni bwabili bwakwe Joni\n22Kuswawaawo Jesu abashikwiiya bakwe bakaya kucishi ca Judeya uko nkwaakekala nshiku shiniini ambabo, kaabombeka. 23Joni alakwe wakalinga kubombeka kuEnoni, pafwaafwi aSalimu, mukwiinga nkokwakalinga maanshi aanji. Mpeeke bantu bakalinga kuya kuli nguwe mukubombekwa. 24(Paciindi ici Joni kaatana kubikwa muntolongo.)#Mate 14:3; Maako 6:1; Luka 3:19, 20\n25Bashikwiiya bakwe Joni bamwi bakatalika kupikishanya amuJuda umwi pamulawo wakusamba kumaansa kweelana akwishibila kwa baJuda. 26Mpeeke bakaya kuli Joni akumwaambila ayi, “Bafundishi, muntu ulya ngomwakalingaakwe petala lya Mulonga wa Joodani, ulya ngomwakaambaawo, alakwe sunu utoobombeka alimwi bantu baanji batooya kuli nguwe!” 27Joni wakakumbula ayi, “Taaku cintu muntu nceenga wacana na Lesa taakwe kumupa. 28Mwebo nobeene inga mwambeta bakamboni mucikani ncendakaamba ayi, ‘Teshi ndime Usalitwe wakwe Lesa, sombi ndakatumwabo kunembo lyakwe.’#Joni 1:20 29Uyo ucite nabwiinga ngushibwiinga. Nakubi boobo mubye shibwiinga uleemikana pafwaafwi akumukutika. Na wanyumfwa liswi lyakwe ulasangalala abuumbi. Mbweeke ubo anebo ndasangalala abuumbi. 30Aboobo ulyeelete kuba abulemu kwiinda ndime.\n31“Uyo uswa kwiculu uleenda pabantu boonse. Uyo uswa mucishi ca panshi ngwa panshi alimwi ulaambabo sha mucishi ca panshi. Sombi uyo uswa kwiculu uleenda pabantu boonse. 32Lakwe ulaamba shintu nshaakabona akunyumfwa mwiine, nakubi boobo taakuuwo muntu ushoma nshaamba. 33Sombi muntu ushoma nshaamba ulashinisha ayi Lesa ngwalushinisho. 34Ee, uyo Lesa ngwaakatuma ulaamba maswi akwe Lesa ceebo ulamupa Mushimu Usalashi cakuteeleka. 35Ishi ulimusuni Mwanaakwe alimwi shintu shoonse wakashibika mumaansaakwe.#Mate 11:27; Luka 10:22 36Aboobo uyo woonse ushoma Mwaana, ulicite buumi butamaani. Sombi uyo woonse utashomi Mwanaakwe Lesa, teshi akabe abuumi butamaani alimwi bukali bwakwe Lesa mbobuli pali nguwe.”\nLenje Bible with Deuterocanon © Bible Society of Zambia, 2003.\nLearn More About Baibo Busansulushi Bwa Libuku Ili\nExplore Joni 3 by Verse


TWAAMBO TULI 10 yebo ntoyelede kuzyiba twaba Jesuiti! Print\nTWAAMBO TULI 10 yebo ntoyelede kuzyiba twaba Jesuiti!\nMusololi Mupati wambungano ya Jeesu ngosilutwe mweendelezi mupati mubupaizi bwa Katolika bwaku Loma, bwaba Jesuiti. Walo kanjaanji wiitwa kuti ngo Wisi Mupati. Zimwi ziindi mutwe wacuuno eeco wiitwa zina lyamasampu kuti Poopo Uusiya. Musololi Mupati mazubaano ngu Wisi Mweembezi Adolfo Nicolás.\nBAJESUITI – MUTWAAMBO TULI 10\n“Amubacenjelele bashinshimi babeji, aabo bamuboolela kabasamide zikobela zyaboya bwambelele, pele mumyoyo yabo mbaawumpe babutambo” – Yahushua muli Mateyo 7:15 (NKJV)\n“Twakasika muciimo ca bana bambelele pele tunoolela mbuli bawumpe” - Francesco Borgia, Silutwe Mupati Watatu waba Jesuiti.\nImbungano ya Jeesu, kanjaanji yaambwa kuti nimbungano yaba Jesuiti, ninkamu yalumamba ya Cikombelo ca Katolika caku Loma iijisi zilwanyo. Eeyi mbungano yakatalisyigwa mu 1540 a Poopo Paulu III mumankanze aakuzunda Basikutongooka akulela nyika yoonse kwiinda muli Poopo. Kutegwa aayo makanze mapati amanizye kucitika, bakatalika kubelesya nzila zyakubambulula lwiiyo lwazikolo, milimo iivwolwa mali, akunjilauka kufumbwa cibeela camfulumende aakataa bantu, akucita kufumbwa musyobo wacintu cisofweede ncibakali kukonzya kucita. Tacili cintu ncotunga twaindilizya kwaamba kuti, balo bakazwidilila muzintu zinjaanji mumakanze aabo, kusikila muli poopo uuliko wamazubaano, Poopo Francis, Poopo wa Lusele alimwi wamamanino mu Ciyubunuzyo 17, ooyo wakakkede zyuuno zyamilimo mipati ku Argentina, kusanganya amulimo wa Silutwe Mupati wa Cooko ca Mbungano ya Jeesu alimwi amulimo wa Bbishopo ku Buenos Aires. Walo wakabikkwa mulimo wabu kkadinalo a Poopo John Paul II.\nMazubaano bunji bwanyika tiikubwene nzila yini ba Jesuiti mbobasisikizya kubeleka milimo yabo yabugwebenga. Lino kwiinda kaindi, nkamu ya World’s Last Chance, isyoma kuti ncintu ciyandika kapati kuleta antangalala ootu twaambo twamisela yakainda twambungano yabugwebenga iisofweede boobu , akubbununa malweza aali mumbungano yaba Jesuiti.\nPoopo Clement XIV wakamwaya nkamu ya baJesuiti mu 1773:\nTiilyakalampa kuzwa musela wa 18th niwakainda eelyo masi aakali kutobela Bukatolika naakacimwa akutanda ba Jesuiti aabo bakali kwiingana kulinjizya mumfulumende akupilinganya bweende bwacisi. Balo bakakalalila baJesuiti cakuti bakasyaanikizya Cikombelo ca Katolika caku Loma kuti cimwayile limwi mbungano eeyo. Kusisikizya bumpelenge mumapolitikisi kwakamusikila awalo Poopo Clement XIII. Nokuba boobo, walo wakafwa kataninga bambulula cintu cili coonse. Aboobo, imulimo wa kumwayaula Mbungano ya Jeesu wakawida mumaanza ayooyo wakamutobela, Clement XIV. Eelyo Clement XIV naakasaina mulawo wakumwaya Mbungano yabaJesuiti, walo wakati, “Ime mubwini ndasaina mulawo walufu lwangu,…” Mumyaka iili buyo fuka yakatobela waawo, awalo wakafwa. [Bantu banjaanji bayeeyela kuti wakabikkilwa musamu, alimwi batamikizya baJesuiti kuti mbibakacita cintu eeco].\nKunyina nkamu iimbi atalaa Nyika eeyo yakatandwa akudyaamininwa a Bukatolika amasi aatali aaBukatolika mbuli ya baJesuiti:\nMasimpe kuti baJesuiti tiibakatandwa kuzwa muzisi zinjaanji (nokuba zisi zitobela Bukatolika) nkaambo kamilimo yazikolo akugwasyilila bacete pe. Bakatandilwa kwiingana akunjilauka mumapolitikisi akuyandisya kucengelela bantu kuti batonkele makanze aabo kumbele.\n"Akataa myaka 1555 a 1931 iMbungano ya Jeesu [ nkamu ya ba Jesuiti] yakatandwa kuzwa mumasi aasika 83, amumadolopo nkaambo kakulisanganya mumapolitikisi akunyonganya buleli bwa Cisi, kweendelanya abulembedwe mumalembe aa mupaizi waba Jesuiti uuzyibidwe [ Thomas J. Campbell]. Bunji bwatwaambo twakutandilwa muzisi eezyo, twakali twaambo twakunyonganya mapolitikisi, kulisanganya mumapolitikisi, kuvwundausya manyongwe mumfulumende amumapolitikisi, akusungilizya bantu kwaatula mfulumende iilela."\nBaJesuiti balizyibidwe kapati nkaambo kabumpelenge wakunyengelela akweena, kusisikizya kubendelela akubbida bantu, bujayi, akudilimuna mfulumende zyamasi. Bakalisimpa akataa mapolitikisi mumasi aanyika woonse.\nEelyo nobatandwa baJesuiti kuzwa mucisi cimwi, baide kucinca buyo micito yabo akuzyokela mucisi oomo mubakatandwa kabalaa ciimo ciimpene cakulisisikizya. Eezi zitobela nzyenzila zimwi nzyobabelesya:\n“Swebo twakaboola muciimo ca bana bambelele alimwi tunoolela mbuli bawumpe. Tuyootandwa mbuli babwa pele tuyoozyokela mbuli basikwaze.”\nHitler wakabamba lumamba lwakwe lwa SS lwakali kuyoogwa kuti lukonzyene aambungano ya baJesuiti a Cikombelo ca Katolika caku Loma:\n"…inkamu ya SS yakabambidwe munzila njeenya mbuli milazyo yambungano ya baJesuiti."\nWalter Schellenberg, ooyo wakali silutwe uujata bantu basisikizya kutola milumbe bankamu yamapolitikisi ya Nazi, wakaamba kaambo aaka: "Imbungano ya S.S. Yakabambwa aba Himmler [Heinrich Himmler, basololi bambungano ya nkamu yamapolitikisi ya Nazi] kweendelanya amilazyo ya Nkamu ya baJesuiti. Milazyo a Ziyanza zyabo zyakunjilwa basangu amizimo, azyalo zyakaanzwa a Ignatius waku Loyola alimwi zyakali zilengwa eezyo Himmler nzyaakasoleka kuvwelenganya mumicito yakwe iini. Acalo cuuno camulimo cokwa Himmler kuti ngosilutwe walumamba lwa S.S., ooyo wakali mutwe wacuuno weelene ayooyo wa Silutwe wa baJesuiti alimwi mbungano yoonse yakali konzyanyidwe abweendelezi bwa Cikombelo ca Katolika." "The Secret History of the Jesuits," by Edmond Paris, p. 164\nAtalaa zyoonse eezyo, Ime ndakaiya kuzwa kuli baJesuiti. Alimwi awalo Lenin wakaiya kuli mbabo, "kusikila mbuli mbwenga ndaibaluka. Inyika tiinazyiba cintu ciinda kweebeka mbuli Cikombelo ca Katolika pe. Eezyi nzyezintu zisyoonto buyo nzyenga ndaamba kuti ndakaziiya kuli baJesuiti mumulimo wa Nkamu yabo yamapolitikisi.\n"Ime ndakaiya zinjaanji kuzwa munkamu ya baJesuiti”, mbwakaamba Hitler... "Kusikila ciindi cino, kunyina cintu ciinda kulongosoka, atalaa nyika, kwiinda bubambe bwambungano ya Cikombelo ca Katolika. Ime ndakanjizya bweendelezi bunji bwambungano eeyi mu nkamu yamapolitikisi yangu ... Ime njanda kumwaambila maseseke ... Ime njanda kubamba Mbungano ... Mumitabi ya Mbungano yangu, swebo tuyookomezya bakubusi aabo bayootilimuna nyika yoonse ... mpoonya Hitler wakaima, akwaamba kuti inga takonzyi kwaamba zinjaanji kwiinda waawo ..\nMupaizi Pacelli (mpoonya aakale wakaba Poopo Pius XII) usaina cizuminano. Kuutaninga sika 1933 walo wakaba Mulembi wabulelo bwa Vatican. Iwabili kuzwa kulumwesyi ngu Franz von Papen, wankamu ya Nazi alimwi Mukatolika waku Loma ooyo wakali mulongwenyina a Hitler alimwi wakali mutumwa waku Vatican kuti agwasyilizye Hitler kubaa nguzu. Kululyo kulaale kulibonya umwi silutwe waku Vatican, Montini ooyo wakaba Poopo Paul VI.\n"Ooyo musololi wakabaa nguzu akukkala cuuno cabweendelezi, nkulumba buyo ba Katolika ba Zentrum [Nkamu Yaakatikati eeyo yakali kweendelezyegwa a muJesuiti Ludwig Kaas] yakamusala kuti anjile mulimo, mumyaka iili buyo yosanwe yakaindide mu 1933; pele bunji bwamakanze aayo aakalembedwe mumilazyo yankamu Mein Kampf, akatalikide kale kuzuzikwa; eeli bbuku . . . lyakalembwa a Mupaizi wa baJesuiti Bernhardt Stempfle akusainwa a Hitler. Nkaambo . . . yakali Mbungano ya Jeesu yakalondola mulimo wakusandaula cisi ca Germany mbuli mbokulembedwe mubbuku eelyo, alimwi Musololi wankamu Fuhrer wakazumizya bbuku eelyo."\nFranz von Papen, awumwi muntu wakanjide nkamu yalumamba lwa nkamu yamapolitikisi ya Nazi, ooyo wakali kumbele kuswaanganya cisi ca Germany amunzi wa Vatican, wakalaa majwi akwaamba kuti: "Bulelo Bwatatu bwa Reich nzyenguzu zitaanzi munyika kuleka buyo kuzuminizya pele akubelesya milazyo yabupoopo munkamu yamapolitikisi."\nMumyaka iili 400 ba Jesuiti bakazwidilila kuyaka zikolo zibana basyoonto azikolo zipati kwiinda nkamu iili yoonse munyika.\nEezi zikolo zisumpukide kapati zyakayiisya bantu baluulwa busongo atalaa nyika banjaanji. Aboobo, ba Jesuiti bakacengulula akupindaula mizeezo yabasololi baanyika banji balaa mpuwo, aabo bakali kweengelela Cikombelo ca Katolika caku Loma, antoomwe amakanze aaco aabupaizi.\nImukambausi uzyibidwe kapati waku Bukuwa, Charles Haddon Spurgeon, aciindi cimwi wakapa kucenjezya kuti aabo bapaizi bapaside kuyiisyilwa muzikolo zipati eezyo “… basinkila cibeela cimwi camulumbe mubotu … mbwaanga bakayiila muzikolo zya dyabooli zyaba Jesuiti.”\nBamambi baba Jesuiti mbabajaya baleli bazisi zinjaanji mumisela minji yakainda:\nBaleli bazisi bakajayigwa aba Jesuiti, kufumbwa buyo nibakasola kulesya baJesuiti kunjila mumapolitikisi aacisi akudyaaminina mpuwo yabo mucisi. Mbaaba akataa basololi bamwi bakajayigwa aba Jesuiti: William waku Orange, Mwami Henry III a Henry IV waku France, Baleli ba Alexander I a Alexander II waku Russia, Musololi Abraham Lincoln a John F. Kennedy, alimwi a Musololi waku Mexico Benito Pablo Juarez.\nAbraham Lincoln wakalibazyi cakumaninina ciimo cabo cabujayi ba Jesuiti. Walo wakati, “... Ime nsyelwani buyo bantu bakumusanza lya Amelika balikke buyo pe. Ndigaminide kulwana Poopo waku Loma, ba Jesuiti bakwe balaa bumpelenge abazike babo boofweede kubaa nyota yabulowa kutegwa swebo tulikwabilile.”\n“Inga kwalibonyaanga wakali muzeezo waba Jesuiti, kuzwa kumatalikilo aankondo [yacisi ku Amelika yamu 1861-1865], kuti balijanine ciindi cakwaatula [nkokuti., akusisikizya kujaya] ba [Abraham] Lincoln.”\n“Mulazyo ngobayandisya ba Jesuiti [ngwa] kusisikizya kujaya.”\n“Oolu ndusyomo lwakuti Poopo ulaa mulimo wakunyanga bulelo bami bazangila nguwe akuzangila lusyomo lwacikombelo. Ibami aabo Poopo mbaakatapaula akunyanga malelo batamikizyigwa kuti nzigwebenga zitaambiki zyeelede kujayigwa amuntu kufumbwa wasaanguna kumubona.\n“Ikuti bantu tiibagwasyilila kujaya muntu mugwebenga, cili mumulawo kujaya mugwebenga'\nooyo kufumbwa wataanguna kusika aawo mpabede.”\n[Defensio Didei, Jesuit Suarez, Bbuku VI. C 4, Nos. 13, 14]\n[Donald] Freed wiibaluka musalo umwi akataa balombwana ba [William] Colby a [Ray] Cline eelyo nibakaswaangana antoomwe cimwi ciindi. “Ncintu ceenzu ncobeni tee kayi” mbwaakaamba Freed, “nkaambo mutwe wamusalo ngubakasala wakali wakuti, ‘Ndilili eelyo nocili cintu citambulika kusisikizya kujaya musololi wacisi?’ Colby wakalungulula ncaakali kuyeeyela kuti wakali muzeezo weendelana alwiiyo lwabupaizi abusongo. Wakati, “Icikombelo ca Katolika, cicitingaana amubuzyo ooyu kwaciindi cikubwene alimwi ncintu citambulika,” ooyo ngomuzeezo ngwaakaliyeeyela mumaanu aakwe Colby: “Cilatambulika,” walo mbwaakazumanana kwaamba, “kusisikizya kujaya muntu uudyaaminina bantunyina." [Donald Freed mulongwenyina amulembi wamabbuku, Mark Lane. Walo wakabunganya muswaangano wabasongo balumamba lwaku Amelika kucikolo ca USC kuti baswaangane abantu aabo babafubaazya. Mukati kamuswaangano ooyo kwakali Lane, Ellsberg a John Gerassi, boonse aabo bakali kulwana lumamba. Kulubazu lumwi kwakali William Colby, aciindi cimwi wakali Mweendelezi wa Busongo mu Lumamba (DCI) kuzwa mu Vwivwi 1973 kusikila mu Mukazi Maziba 1976), David Atlee Phillips, a Ray Cline, ooyo wakali kugwasyilila Mweendelezi wa DCI.]\n[Mubbuku lilaa mutwe wakuti Plausible Denial, Mark Lane, 1991, p. 85]\nMuleli John F. Kennedy wakalijana muntenda yakujayigwa mubusofwaazi bwaba Jesuiti. Aciindi cimwi wakalizakamuna akulyaandaanya caantangalala kuzwa kumakanze ookwa Poopo akutabilila mizeezo iikwabilila lwaanguluko lwa bantu; aboobo nkaambo kamizeezo yakwe eeyo, balo bakamuzonda akumusinganya kweendelanya amilazyo yabo kuti, imuntu muzangi, waaba munzi wa Vaticani, alimwi “muntu uudyaaminina bantunyina” weelela kufwa.\nEeci ncibeela camakani aalembedwe mubbuku lya “Vatican Assassins” aba Eric Jon Phelps:\nLino nibakabona kuti Musololi Kennedy taakali kuyanda kuzumanana kulwana nkondo yaku Vietnam, Imbungano ya Busongo mu lumamba lwa baJesuiti yakatalika kumubendelela kuti imujaye. . . . Cardinal Spellman [Francis Spellman, Bbishopo mupati ku New York kuzwa mu 1939-1967], kwiinda muli ba FDR, bakasisikizya kuti baangulule mugwebenga wakali muntolongo “Lucky” Luciano . . . Lino bbishopo wakali kuyanda muntu wakumugwasya. Kuti nikwaabula uumugwasya, Spellman naakabelesya nkamu yalumba yoonse eeyo njaakagwasyilila kubunganya, kuti imugwasye kugwempula kufumbwa uumukazya. Kuti naakazumizyigwa, nikwakajulwa masena mapya aakuumina njuka, kapati mudolopo lya Atlantic. Kwakalibonya kuti, ikuti Muleli [JFK] wanonkolwa kuzwa acuuno cabuleli, boonse inga balijanina nguzu abuvwubi bunjaanji, ayalo mbungano yabusongo mulumamba inga yabulila limwi nguzu, nkabela Bbishopo inga wayungizya kulemekwa abalongwenyina baku Loma.\nAakale, mu 1964, kwaciindi citaanzi mumisela yoonse, Poopo waku Loma wakalinjizya muswaangano wa Kubambulula Milawo yaku Amelika wa 14th. Mupaizi Spellman wakapelengusya zintu munzila yeebeka cakuti wakaswayigwa a Simalelo wakwe, Silumamba wankondo yanyika yoonse alimwi Uuteya tooze twakujatya basololi, Mupaizi Montini, lino aciindi eeco ooyo wakali Poopo Paul VI. Pele kwakacili akamwi kaambo kakugwisya Muleli Kennedy. Walo wakali kuyanda kutola zilwanyo mucisi ca Isilayeli. Loftus wakalemba makani aakuti:\n“Mu Vwivwi 1962 Kennedy wakakanza kuti ape cisi ca Isilayeli zilwanyo zyakulwanina ansi kulwana ndeke zyuuluka, pele zitakonzyi kulwana zilwanyo zyaku Egypt. Aayo akali makwebo mataanzi aamfulumende yaku Amelika ku cisi ca Isilayeli.... Kennedy wakasyomya ba Isilayeli kuti mbociyakwiindila buyo ciindi cakusala muleli mu 1964, walo uyoodilimuna nkamu ya CIA ‘muzibeela zili cuulu akwiipupulwida muluwo’.... Lino naakafwide Kennedy mu Vwumbi Pati 1963, cisi ca Isilayeli cakasweekelwa mulongwenyina ngucakali kuyandisya kapati mu Ganda lyabulelo lya White House kuzwa muciindi naakaleka kulela Truman.” Source: The Secret War Against The Jews, John Loftus, 1994]\nIno nkaambo nzi ba Jesuiti baku Vaticani ncobatakali kuyandila kuti cisi ca Isilayeli cuuzyigwe zilwanyo aciindi eeco? Nkaambo nzi Muleli Johnson ooyo wakali kweendelezyegwa abaJesuiti ncaakauntuluzya eelyo lumamba lwa Egypt nilwakapompa munkanda ya Sinai kiilibambila kulwana cisi ca Isilayeli mu 1967? Nkaambo kulwana cisi ca Isilayeli kwakeelede kutalisyigwa munzila imwi. Aboobo ooyo mulimo wakutalisya nkondo wakacitwa aba Mbungano Yabusongo yaba Jesuiti Munyika kwiinda mucisi ca Egypt nicakali kuyeeyela kuti cisi ca Isilayeli cilibulide nguzu nkaambo tacicijisi lugwasyo luzwa ku Bulelo bwa Amelika. Inkondo yakatola mazuba aali cisambomwe, yakeendelezyegwa a Silumamba waku Malta James Angleton, walo wakakanzide cintu comwe buyo: kugwampa munzi wa Jelusalema antoomwe a Mulundu wa Tempele. Nkaambo kakuti cisi ca Isilayeli tiicakajisi luzyibo lusumpukide muzilwanyo, eeco ncecaapa cisi ca Egypt kulengelezya nkondo yakulwana cisi ca Isilayeli. Aboobo, cisi ca Isilayeli cakaingula akulwana, mpoonya mumazuba aali cisambomwe, munzi uusetekene wakatolwa mumaanza aamfulumende yaba Zioni baku Loma.\nIkuti Kennedy naakapa zilwanyo kucisi ca Isilayeli, bantu baku Egypt nibakaalilwa kutalika nkondo. Kakwiina uulengelezya nkondo, nikwaabula uulwana cisi ca Isilayeli. Kakwiina nkondo iitalikidwe, Jelusalema naatakawida akutolwa mumaanza aaba Zioni, akweendelezyegwa aba Jesuiti ba Mossad. Lino Jelusalema mbuwakaba mumaanza aaba Arabu, ba Zioni tiibakali kukonzya kuyakulula Tempele lyokwa Solomoni—eeco tiibakabwene kuti ncicakali kunzaa nkondo eeyo—njaakatalisya Poopo waba Jesuiti “uutakwe kampenda”,\n“Ooyo uuzangide akulisumpula atalaa boonse baitwa kuti Leza, nokuba uukombwa; aboobo walo ngu Leza uukkede mu tempele lyokwa Leza [Tempele liyakuludwe lyokwa Solomoni], kalitondezya kuti walo lwakwe ngo Leza.” -[II Batesalonika 2:4]\nNcintu citakwe ntenda kwaamba kuti Mweendelezi Mupati wa BaJesuiti, wakabelesya Poopo a Bbishopo wakwe wiinda kubaa nguzu, [kusisikizya kujaya Musololi Kennedy].\nCakazyila mu: http://www.bibliotecapleyades.net/vatican/esp_vatican03.htm#THE JESUITS — 1945-1990\nMuntu umwi inga weezyeezya kuti eeci cifwanikiso cakalambaikwa inga kacaanzikidwe kubusena kulaale mbuli ku Dallas, Texas nokuba muganda lyakuyobweda zintu zyakaindi lya Smithsonian. Pele ooyo muntu inga kalubide mukuyeeyela kwakwe koonse ooko. Eeci cifwanikisi ca Muleli John F. Kennedy naakajayigwa calunya, cakabambwa aba Mark Balma, alimwi cilaanzikidwe mumunzi wa Cikombelo caku Vaticani ku St. Paul. Eeci cifwanikiso cipedwe mutwe wakuti “Pietà” kutobela mbuli cibumbwa cilaa mpuwo cokwa Michelangelo citondezya Maliya kajisi mubili wa Kristu uugagaidwe mumaanza aakwe, acalo cilaanzikidwe mumunzi wa Vatican. Hena ono eeco tiili nzila iikopa maanu ya “kusekelela” buumi bwa Muleli waku Amelika ooyo wakali kuyandwa kapati? Nanka kuti takuli kusekelela kuzwidilila makanze aaba Jesuiti, kacicenjezya akwiibalusya kufumbwa muntu uunga wasoleka kubacokacoka mbobanga bamucita?\nBaJesuiti bamazubaano mbabeendelezya kufumbwa kabunga kabumpelenge kamaseseke aako katola cibeela kubamba Mulazyo wa Nyika Mupya\n“Mumweelwe watubungabunga tweendelezyegwa abaJesuiti mazubaano kuli tubunga twaba: Freemasoni, Basikalumamba baku Malta, nkamu ya Bilderberg, abamwi balupatipati Basikalumamba baku Columbus, basumpukide baku Opus Dei – atumwi tubunga tuli kunsaa mbungano zilaanguzu eezi.”\n"Kucili . . .[banalumi abamakaintu] bakkede mucisi, aabo banga bakwaambila, makani malemu aakuti, kuti yebo wasoleka kutobelezya mindando yankamu yaba Masoni, mumitabi yankamu eeyo, inga waakusika atalaa eeni, amutwe wankamu yaba Masoni, mpoonya yebo inga wabbukizyakuti ooyo muntu uuyoogwa antoomwe aSilutwe wa Mbungano ya Jeesu, muntu omwe ngweenya!"\nIkuti ooyu mukonzyanyo wapegwa atalaa aawa kkuli masimpe, nkokuti anselelo aawa inga kwaba muswaangano wabantu bainda kubaa nguzu munyika bobile! Silutwe waba Jesuiti a Poopo, awalo mu Jesuiti.\nWisi Walumamba Nicolás [Silutwe wa Mbungano ya Jeesu/ yaba Jesuiti] waswaangana a Poopo Francis akulemba mbuwakabede muswaangano wabo.\n“Ime neekatambwa a Poopo Francis ndakaunka ku Ganda lya Santa Marta . . . Walo wakaliimvwi amulyango, mpoonya wakanditambula mbweenya mbotukumbatana akati kesu mubuJesuiti. Twakatola zifwanikiso zyongaye, mbuli mbwaakakumbila, alimwi wakandikumbila kuti Ime ndimulanganye munzila njeenya mbuli umwi waba Jesuiti kutalikwiindizya waawo, kuti ndimubikke aciimo ca “Tu”, kutegwa nditanoolikatazi kumwiita kuti “Oosetekene,”nanka kuti “Taata Uusetekene.” Ime ndakamusomba zyoonse zintu zyakumugwasya mumbungano yesu yabaJesuiti nkaambo eeco cuuno cipya ncaakatalika kweendelezya cinooyandika kubaa kulaigwa, kuyeeya kapati, kuswaangana abantu baindene, azimwi zinjaanji. Wakalitondezya kulumba kukusombwa lugwasyo oolo alimwi nitwakamutamba kuti tukaakususule cakulya antoomwe ku Curia walo wakazumina. Twakeendelana muzintu zinjaanji eezyo nzitwakayooma buzuba oobo alimwi Ime ndasyomakuti tunoobelekela antoomwe mulukamantano kubeleka mulimo wa Cikombelo …\nTwakaluumwine,alimwi twakazuminana akuteelelana muzintu zyakacitika kaindi, zicitika mazubaano alimwi ziciyoocitika kumbelaa mazuba. Neekayaamuka munzi wa Casa de Santa Marta ndakalisyomede ncobeni kuti Poopo unookkomene kutusanganya akubelekela antoomwe andiswe mumuunda wa Simalelo. Kumamanino wakandigwasya kusama jansi lyangu akundisindikila kumulyango kuya anze. Mpoonya bakalibatamika Bagatela munzi ba Swiss aabo bakaliko aawo. Alimwi wakandikumbatila kabili munzila yabu Jesuiti, eeco nceciyanza cabo cakwaanzya akusindikizya mulongwaako.”\nBa Jesuiti mbabalaa mulandu wakutalisya nkondo zyobile zyanyika yoonse akusingilizya nkondo yaku Vietnam nibaamanizya kujaya Muleli Kennedy:\n“Buleya tabukubwene mulimo nguwaacita munzi wa Vatican abaJesuiti mukusungilizya nkondo zyanyika yoonse zyobile – eeco ncintu cikonzya kusandululwa nkaambo kamali manjaanji aayo aakali mumaanza aamunzi wa Vatican abaJesuiti, eeci ncecaabapa kubaa nguzu zipati munzila zinjaanji, kapati munkondo yakacaalizya kulwanwa.”\nNdeeli bbuku ndyokonzya kulibalila - http://www.spirituallysmart.com/Paris-The_Secret_History_of_Jesuits_1975.pdf\nEeyo milandu njibaacita baJesuiti, kapati eelyo nibakali kweendelezyegwa aba Ustachi (naa Ustaše) milandu iivwundausya kumoyo, iinyonganya mizeezo alimwi iikankamya kapati nkaambo nkozyicili asunu zifwanikiso zyabusofwaazi buli boobo. Eezi zintu tizyakacitika myaanda yamyaka yakainda pe. Zyakacitigwa muma 1940! Kucili azimwi zijatikizya zintu eezi zilibonya kuti nzyakukomba Saatani munzila eeyo ba Ustachi kabatobela Ante Pavelić, musololi wa Katolika waku Croatia, mbubakakobaula makunga aabantu mucisi ca Yugoslavia eeco cakali cibeela ca Italy a Nazi Germany, akutobela malailile ookwa Poopo. Kubantu banjaanji mucisi ca Yugoslavia, bakacaazya buyo kusala kusandukila ku Bukatolika nanka kusubulwa munzila iicisa yalunya akujayigwa.\n(Cifwanikiso cili kulumwesyi - Pavelić ulangene aa Kkadinalo Stepinac ooyo wakaangilwa milandu yakuleta Nkondo akutolwa mujele akufwa kaangidwe amunzi pele wakalelekwa aPoopo JPII mu 1998 kuti aambwe kuba musaante.)\n(Cifwanikiso cili kululyo – Babbishopo ba Katolika baanzya Hitler mbuli nkamu ya Nazi; Amubone kulaale kululyo: Joseph Goebbels alimwi wabili kululyo: Wilhelm Frick)\n(Cifwanikiso cilaanselelo – Caando ca Ustachi)\nNaakaangulwa Poopo Pius VII akuzyokela kuzwa kubuzike mu 1814, malailile aakwe mataanzi mumakwebo naakasika mumunzi wa Loma, akali aakubunganya nkamu yaba Jesuiti\nMutwe wabu poopo wakasumpauka cinicini mumaanza ookwa Napoleon. Aboobo, mbwaakazundulwa buyo Napoleon mu 1814, Poopo Pius VII wakaangululwa kuzwa muntolongo akujosyegwa kumunzi wa Loma. Kubambulula lumamba lwaba Jesuit wakaba mulimo wakavwumbu. Munzi wa Loma tiiwakali kuyanda alimwi kunyangwa lugwasyo lwaba Jesuiti, nokuba kuti bakali mukuli uulema buti ku Cikombelo ca Loma, antoomwe abalongwenyina.\n“Mucizuminano cakuvwuna munzi wa Loma [nkokuti., bulelo bwa Cikombelo ca Katolika caku Loma] kuti batasweekeli bweendelezi atalaa nyika kuli Basikutongooka, akubajosyela bupaizi abusololi oobo bamapoopo 'mbubaakwempede' Mumisela Yaakatikati, lino munzi wa Loma 'wakauzya' Cikombelo [ca Katolika caku Loma] ku Mbungano ya Jeesu [kuli ba Jesuiti]; aboobo bamapoopo bakalibatamika akulilekela mumaanza aaba Jesuiti.”\nImbungano yaba Jesuiti yakabweza Mulimo wa Kubuzyilila mukaindi kasyoonto buyo niwaatalika mulimo ooyo alimwi eeco ncecaapa kujayigwa zyuulunzuma zyabasaante\nMu 1254 Poopo Alexander IV wakaanza Mulimo wa Kuvwuntauzya aKubuzyilila. Mubetesi mutaanzi mumulimo ooyo wakali Dominic, ooyo wakabamba nkamu yabapaizi ba Dominicani.\nNokuba boobo, kaindi kasyoonto buyo kuzwa Poopo Paul III naakabambulula Mbungano ya Jeesu, ooyu Mulimo wa Kubuzyilila awalo wakatalika alimwi, mpoonya Poopo wakabapa lwaanguluko ba Jesuiti lwakucitamulimo ooyu, abalo Basilumamba babetesi bakapegwa nguzu ziindene zyakudadaula kufumbwa “uunyansya bupaizi bwa Katolika.” Eeci ncecaapa kunyonyoona maumi aazyuulunzuma zya basaante.\nEezi zilembuludwe anselelo aawa zitondezya caacitika eelyo baJesuiti nibaatalika kweendelezya Mulimo wa Kubuzyilila:\n“Ime njanda kumwaambila makani aankondo yakatola myaka iili makumi otatwe mu Germany, eeyo njibaasungilizya kulwanwa ba Jesuiti, kutegwa balesye Basikutongooka lwaanguluko lwa kupaila, oolo ndubaapedwe mucizuminano caku Augsburg? Nokuba kuzangila mfulumende mu yaku Ireland, kukankaula calunya zyuulunzuma zili kkumi azyosanwe zyaba mweenye bakkala Kumusanza lya Amelika, Mexico aku Cuba, kwaacitwa abapoopo ba Spanishi? Mubufwaafwi, aaya makani aakabalululwa akulembwa abalembi bamisela, kuti munzi wabapoopo wa Loma wakatila bulowa bwabantu bali zyuulunzuma makumi cisambomwe alusele mukuyanda buyokuti bataminine kuti mbabalaa bweendelezi mubupaizi.” Source: Dr. Brownlee’s “Popery an enemy to civil liberty”, p. 105\n“Ooyu wakali musela wankondo zyabupaizi bwa “BunaKristu,” Myaka Makumi Otatwe mucisi ca Germany, eezyo nkondo zyakatalisyigwa aba Jesuiti, kusikila bantu batalika kulya bantunyina, akucesya mweelwe wabantu baku Bohemia kuzwa a 4,000,000 kusikila a 780,000, alimwi mucisi ca Germany kuzwa a 20,000,000 kusikila a 7,000,000, akusiya cookoca Musanza wa Germany cabaanga muunkanda muli cimpayuma, ...”\nNaakali kulemba makani aaba Jesuiti, [John] Lord wakati\n“Balo mbalaa mulandu wakumwaya Mulawo waku Nantes,-- ooyo mulandu mupati akataa milandu yamusela uuno, ooyo wakapa kuti Basikutongooka bali zyuulu myaanda yonebatandwe kuzwa mucisi ca France, akukosoola bali zyuulu zyili myaanda yone atalaa baabo.”\n“Ku Bohemia, kusikila mumwaka 1600, akataa bantu bali 4,000,000, bali 3,200, 000 bakali Basikutongooka. Eelyo ba Hapsburgs abaJesuiti nibakamanizya mulimo wabo, kwakacaazya buyo bantu basika 800,000, boonse kabali Bakatolika.”\nBa Jesuiti bakazwidilila mumakanze aabujayi bwabo kwiinda mukusungilizya bantu kulyeempa zibi zyabo kubapaizi kufumbwa nkobakabede\n“BaJesuiti bakabankamu iili kumbele kupa (bapaizi baswiilizya nkobalyeempa zinyonyoono) bami abana babami aabo bakali kulela. Mbulibwaamba bbuku lipya lya New Catholic Encyclopedia, "bakaba babetesi baswiilizya zinyonyoono ku bami baku France wa misela yobile, kuzwa kuli Henry III kusikila kuli Louis XV; akubelelo boonse baku German kumatalikilo aamusela wa 17th ; kuli Balupatipati baku Bavaria niwakainda mwaka wa 1579; akubaleli banjaanji baku Poland aku Portugal; kumikwasyi yabasololi banyika zya Bukuwa.\n“Eelyo nibakaba balailila bami, bakatalika akusendekezya makanze aabo mumapolitikisi. Mubetesi wabupaizi taakali kulelema kwaambila mwami kuti wakeelede kubamba zizuminano eezyo zyakali kunga zyagwasyilizya Cikombelo. Umwi mubetesi Le Tellier, waba Jesuiti kuli Louis XIV, mumyaka ya 1680 wakasungilizya muleli kuti azimaanye Mulawo wa Nantes, ooyo wakali kupa bantu lwaanguluko mubupaizi kuli Basikutongooka.”\nBaJesuiti bakatalika akuswiilizya zinyonyoono zya poopo. “Mubetesi wa Poopo, weelede kuba mupaizi wa baJesuiti: weelede kuswaya munzi wa Vatican ciindi comwe cigantidwe mvwiki-amvwiki, alimwi walo alikke nguukonzya kusalazya Poopo kuzwa kuzinyonyoono zyakwe absolve the Pope of his sins.”\nIgnatius Loyola, Wakatalisya baJesuiti\ncifwanikiso caba Francis Zurbaran\nLino mbotwazyiba twaambo twamisela twa BaJesuiti, ncintu citakonzyi kusyomwa alimwi cikankamusya kubona batola milumbe munyika abasololi bamapolitikisi nkobalyataukana kwiindilana kuti batambule akutembaula Poopo Francis. Swebo tatujisi amakni aakwaamba kujatikizya nyika yoonse mbwiilubidezintu znyaakacita Loma abJesuiti bakwe.\nKucenjezya kwa Silumamba Sherman kuleelede kumvwugwa mazubaano kuti:\n“Ime njanda kumwiibalusya bbuku lya Webster mbolisandulula mu Jesuiti: muntu uulengelezya, uukopa mizeezo. Ikuti Cikombelo ca Loma nicakazwidilila, Poopo naakaba Mwami wa nyika yoonse . . . Ba Jesuiti bakaboolela buyo kulengelezya, kusisikizya, alimwi kuti kacikonzyeka, kutunyanga lwaanguluko lwesu lwacisi alwaanguluko lwa bupaizi. Milazyo yabaJesuiti ilazumizya kubba, kunyonokela, kubejelezya, kweena akubejela, kulijaya akujaya bazyali bako abamukowa wako bamwi. Milandu mipati yaanyika yakacitigwa aba Jesuiti . . . Kufumbwa nkobajanwa baJesuiti balijisi mulilo wakuumpa, icceba lyakuyasya, akuvwuntauzya kuti bakutundulule. Balo mbaasinkondonyina a BanaKristu [basyoma Bbaibbele]. Buumi bwabo babuponena buyo kulwana, kubaa lubono akutembaulwa.”\nMulimo wesu mbuli basikwiita ba Taata Yahuwah kuti tubbunune munzi wa Loma abaJesuiti bakwe, akupailila kuti banyonyoonwe abusofwaazi bwabo butweena. Mupailo ncecilwanyo cilikke cakulwanya sinkondoma ooyu uulisisikizya ngotulanganlimwi buno buzuba. Munzi wa Loma abaJesuiti bakwengo sinkondoma mupati kwiinda boonse uulwana Mulumbe Mubotu akulwana mukowa wabantu. Nokuba boobo, swebo tulisyomezyedwe mu Jwi Lyakwe lyacishinshimi kuti tabakoongoli pe. Sibwaamu uyoonyonyweedwa limwi kacitaninga sika ciindi ca Kuboola Kwabili kwa Mufutuli Yahushua:\n“Nkabela aayo meja aali kkumi webo ngookabona atalaa mutwe wamunyama, ayoocimwa akusulaika sibwaamu, ayoomusaala mukusiya kalaa mantanda, akumulya nyama yakwe, akumuumpa mumulilo.” Ciyubunuzyo 17:16.\nAlitembaulwe zina Lyakwe lyoonse kukabe kutamani!!


Buumi Abulowa Ububona Mbuuli Mbabubona Na Leza?\nMbutukonzya Kukkala Katuli Muluyando lwaLeza\nBALA MU Afrikaans Alur Amharic Aymara Azerbaijani Azerbaijani (Cyrillic) Bassa (Cameroon) Batak (Karo) Belize Kriol Biak Bicol Boulou Cebuano Chichewa Chin (Hakha) Chin (Tiddim) Chinese (Traditional) Chinese Cantonese (Simplified) Chinese Cantonese (Traditional) Chinese Mandarin (Simplified) Chitonga Chitonga (Zimbabwe) Chitumbuka Chiyao Chokwe Cibemba Cinyanja Colombian Sign Language Cuban Sign Language Danish Douala Dutch English Ewe Fijian Filipino Sign Language Fon French Ga German Greek Guarani Gun Haitian Creole Herero Hiligaynon Hindi Hungarian Iloko Indian Sign Language Indonesian Irish Isoko Javanese Jula Kabiye Kabuverdianu Karen (S'gaw) Kazakh Kikaonde Kikuyu Kiluba Kinyarwanda Kirghiz Kiribati Kirundi Kisi Kongo Korean Krio Kurdish Kurmanji (Caucasus) Kurdish Kurmanji (Cyrillic) Kwanyama Kyangonde Lahu Lhukonzo Lingala Lomwe Luganda Luvale Malay Malayalam Mambwe-Lungu Mbunda Mixtec (Guerrero) Mongolian Moore Myanmar Ndebele Ndebele (Zimbabwe) Nepali Ngangela Nias Norwegian Nyaneka Okpe Otetela Pangasinan Poqomchi' Portuguese (Portugal) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Russian Samoan Sango Sena Sepedi Sesotho (South Africa) Seychelles Creole Shona Sidama Silozi Sinhala Spanish Spanish Sign Language Sunda Swahili Swahili (Congo) Swedish Tagalog Tamil Thai Tigrinya Tok Pisin Tongan Tshiluba Tuvaluan Ukrainian Urhobo Uruund Valencian Vietnamese Wayuunaiki Wolaita Zande\nBuumi Ububona Mbuuli Mbabubona Na Leza?\n“Mulinduwe mokabede kasensa kabuumi.”—INTEMBAUZYO 36:9.\n1, 2. Nchiichili chipo chiyandikana nchitwakapegwa aJehova?\nJEHOVA wakatupa chipo chiyandikana loko. Wakatupa buumi. (Matalikilo 1:27) Uyanda kuti tube abuumi bulikabotu. Wakatupa malayilile aakonzya kutugwasya kuti tusale munzila iilikabotu. Malayilile alakonzya kutugwasya “kusala cibotu ecibi.” (BaHebrayo 5:14) Chiindi nitubelesya malayilile, tutondeezya kuti tuyanda kuyiisigwa aJehova. Kupona kweendelana amalayilile aLeza akubona mbaatugwasya zipa kuti tubone mbaayandikana mubuumi bwesu.\n2 Chimwi chiindi, buumi bulakonzya kutuyumina. Kulakonzya kuba zyiimo zitakwe milawu ilaantanganana muBbayibbele. Muchikozyano, tulakonzya kusala nzila yakusilikwa kakubelesegwa bulowa. Kujana twachita biyeni kuti tusale munzila iibotezya Jehova? MuBbayibbele muli malayilile aatondeezya mbabubona Jehova buumi abulowa. Kuti twaamvwisisisya malayilile aaya, tulakonzya kusala kabotu akuba amanjezeezya aasalala. (Tusimpi 2:6-11) Lino, atulange-lange amwi malayilile.\nJEHOVA UBUBONA BIYENI BUUMI ABULOWA?\n3, 4. (a) Jehova wakatondeezya biyeni mbabubona bulowa? (b) Bulowa bwiimininaanzi?\n3 Bbayibbele lituyiisya kuti bulowa bulasalala nkaambo bwiiminina buumi. Alubo buumi bulayandikana kuli Jehova. Kkayini naakajaya mwanikaakwe, Jehova wakamubuzya kuti: “Ijwi lyabulowa bwamwanike wako lilandikwiilila kuzwa muvu.” (Matalikilo 4:10) Bulowa bwaAbbelo bwakali kwiiminina buumi bwakwe. Chiindi Jehova nakaamba atala abulowa bwaAbbelo, wakali kwaamba buumi bwaAbbelo.\n4 Nilyakiinda Zambangulwe lyamuchiindi chaNowa, Leza wakabuzya bantu kuti balye nyama. Pesi wakaamba chaantanganana kuti: “Tamweelede kulya nyama antoomwe abuumi bwayo, nkokuti bulowa bwayo.” (Matalikilo 9:4) Mulawu ooyu wakali kubeleka muchiindi chaNowa alubo uchibeleka akulindiswe. Eezi zitondeezya chaantanganana kuti kuli Jehova bulowa bwiiminina buumi. Andiswe mbutweelede kububona bulowa.—Intembauzyo 36:9.\n5, 6. Mulawu waMusa wakali kutondeezya kuti Jehova ububona biyeni buumi abulowa?\n5 MuMulawu waMusa, Jehova wakati: “Kufumbwa muntu . . . uulya bulowa, njoomulwisya oyo muntu uulya bulowa, njoomutanda muciinga cakwe. Nkaambo mubulowa mobubede buumi bwanyama.”—Levitiko 17:10, 11.\n6 Mulawu waMusa wakali kwaamba kuti muntu uuyanda kujaya munyama kuti alye, wakeelede kuvwikka bulowa bwamunyama munyika. Eezi zyakali kutondeezya kuti buumi bwamunyama ooyo bwabweeda kuMulengi, Jehova. (Deuteronomo 12:16; Ezekiele 18:4) Nikuba boobo, Jehova taakali kulangilila kuti maIsrayeli bagwisye bulowa boonse bwamunyama. Nikuba kuti kuli bulowa bwachaala mumunyama, maIsrayeli bakali kukonzya kulya nyama eeyo manjezeezya aabo kaasalala. Kulemeka bulowa bwabanyama kwakali kutondeezya kuti balamulemeka Sikupa buumi, Jehova. Alubo muMulawu waMusa, Jehova wakalayilila maIsrayeli kuti bapayizye banyama kuchitila kuti balekelelwe zibi zyabo.—Langa Makani Aakumamanino 19 a 20.\n7. Davida wakatondeezya biyeni kuti ulabulemeka buumi?\n7 Tulakonzya kubona mbubuyandikana bulowa kwiinda muzintu zyakachitwa aDavida naakali kulwana amaFilisti. Basilumamba baDavida nibakabona kuti waba anyota, bakabikka buumi bwabo mumapenzi kwiinda mukunjila muchilawu chabasinkondonyina kuti bakamutekele maanzi. Pesi Davida wakakaka kwaanywa alubo “wakaatila ansi buyo kuli-Jehova.” Wakati: “Cinditonde, O Jehova, kucita obo. Sa ndakonzya kunywa bulowa bwabantu aba ibakeenda cakutayoowa kufwa?” Davida wakalizi kuti buumi abulowa ziyandikana loko kuli Leza.—2 Samuele 23:15-17.\n8, 9. MaKristu beelede kububona biyeni bulowa?\n8 MaKristu bamumwaanda wakusaanguna, teebakachili kutuula zipayizyo zyabanyama. Nikuba boobo, bakeelede kuba amaboneno aalikabotu atala abulowa. Umwi Mulawu Jehova ngwaakalayilide maKristu wakali wakuti ‘balikasye . . . kubulowa.’ Kuchita oobo kwakalikozyenie akutantamuka bwaamu akukomba mituni.—Incito 15:28, 29.\nNdilakonzya na kupandulula nzindisala atala akusilikwa kakubelesegwa tupanzi twabulowa?\n9 Mbukubede amazubaano. TumaKristu, tulizi kuti buumi buzwa kuli Jehova. Alubo, tulizi kuti bulowa bulasalala akuti bwiiminina buumi. Nkinkaako, tweelede kubelesya malayilile aamuBbayibbele chiindi nitusala nzila zyakusilikwa kakubelesegwa bulowa.\nKUSILIKWA KAKUBELESEGWA BULOWA\n10, 11. (a) Bakamboni baJehova bakubona biyeni kusilikwa kakubelesegwa bulowa naakuti zipaanzi zine zyabulowa? (b) Nkuukuli kusala kweelede kuchitwa amuKristu umwi awumwi?\n10 Mbutuli Bakamboni baJehova tulizi kuti ‘kulikasya . . . kubulowa’ tachaambi kubulya naakuti kubunywa luzutu. Pesi chaamba kutabikkwa bulowa, kutapa bamwi bulowa kuti bakabubelesye akutabulondola kuchitila kuti buzoobelesegwe. Alubo, ziswaanizya kutabikkwa zipanzi zyabulowa zili 4 zitobela: maseelo aasalala (red cells), maseelo aatuba (white cells), maplateletes aplasma.\n11 Zipanzi zine zyabulowa ngazyapambulwa akuba tupanzi tuniini twabulowa. MuKristu umwi awumwi weelede kulisalila kuti ulabelesya tupanzi ootu naakuti kutatubelesya. Ulakonzya kulisalila kubelesya busilisi buswaanizya kusilikwa kakubelesegwa bulowa bwakwe. Umwi awumwi weelede kulisalila kuti bulowa bwakwe buyoobelesegwa biyeni naliku-opaletwa, nalikulangwa-langwa malwazi mumubili analikusilikwa muli zimwi nzila.—Langa Makani Aakumamanino 21.\n12. (a) Jehova ulakubikkila na maanu kusala nkutuchita katubelesya manjezeezya eesu? (b) Niinzi chikonzya kutugwasya kuti tusale kabotu mumakani aabusilisi?\n12 Jehova ulakubikkila na maanu kusala nkutuchita katubelesya manjezeezya eesu? Iiyi. Alubo, Jehova ulazibona nzituchita anzituyeeya. (Bala Tusimpi 17:3; 24:12.) Nkinkaako, chiindi nitusala kubelesya imwi nzila yabusilisi, tweelede kukomba kuli Jehova katukumbila kuti atugwasye alubo tuyanduulisisye atala abusilisi oobo. Kuzwa waawo, tweelede kubelesya manjezeezya eesu aakayiisigwa aBbayibbele kuti tusale kabotu. Tatweelede kubuzya bamwi kuti batusalile zyakuchita naakuti kubabuzya kuti balikunoochita biyeni kaansinga mbabo balikuyanda kusala nzila yabusilisi. Nkaambo muKristu umwi awumwi, “uleelede kunyampula mukuli wakwe mwini.”—BaGalatiya 6:5; BaRoma 14:12.\nMILAWU YAJEHOVA ITONDEEZYA KUTI ULATUYANDA\n13. Milawu amalayilile aaJehova aali atala abulowa zituyiisyaanzi?\n13 Zintu zyoonse Jehova nzyatubuzya kuti tuchite zigwasya ndiswe alubo zitondeezya kuti ulatuyanda. (Intembauzyo 19:7-11) Tachaambi kuti tuswiilila Jehova akaambo kakuti milawu yakwe igwasya ndiswe luzutu. Pesi tulamuswiilila nkaambo tulamuyanda. Kuyanda Jehova kupa kuti tutazumini kubikkwa bulowa. (Incito 15:20) Eezi zilatukwabilila kumalwazi. Bantu biingi balizi kuti kubikkwa bulowa kweeta malwazi alubo madokotela miingi bakabona kuti kwaandulwa kakutabelesegwi bulowa kulagwasya. Zilaantanganana kuti malayilile aJehova ngabusongo akuti ulaaluyando.—Bala Isaya 55:9; Johane 14:21, 23.\n14, 15. (a) Njiili milawu Jehova njaakapa bakombi bakwe kuti bakwabililwe? (b) Kujana waabelesya biyeni malayilile ajanika mumilawu eeyi?\n14 Milawu yaLeza igwasya bakombi bakwe. Jehova wakapa maIsrayeli milawu yakali kubakwabilila. Muchikozyano, umwi mulawu wakali wakuti, kuti muntu wayaka ng’anda, wakeelede kuyaka chitabililo aakaluli kuti bantu batawi. (Deuteronomo 22:8) Umwi mulawu wakali kwaambuula atala abanyama. Muntu wakali ang’ombe iidinka, wakeelede kwiiyembela kuchitila kuti itadinki naakuti kujaya muntu. (Kulonga 21:28, 29) Muntu wakali kukachilwa kutobelezya malayilile aaya, wakali kuba amulandu wabulowa kuti muntu wafwa.\n15 Milawu eeyi itondeezya kuti buumi bulayandikana kuli Jehova. Kuziba eezi kutugwasya biyeni? Kutugwasya kuti tulemeke buumi kwiinda munzila njitubamba myuunzi yesu, mbutweenzya moota, ambutusala zyakulikondelezya. Bamwi bantu, kapati bachikula, babonaanga taakwe bubi pe kuchita zintu zikonzya kubanjizya mumapenzi. Pesi Jehova tayandi pe kuti tuchite oobo. Uyanda kuti tubulemeke buumi bwesu abwabamwi.—Mukambausi 11:9, 10.\n16. Jehova ukubona biyeni kugwisya da?\n16 Buumi bwabantu boonse bulayandikana kuli Jehova. Nikuba mwana uutanazyalwa ulayandikana kulinguwe. Mulawu waMusa wakali kwaamba kuti, kuti muntu wachisa mukayintu uli aada katayeeyelede zyakuti mukayintu ooyo wafwa naakuti wasowa, Jehova wakali kupa muntu ooyo mulandu wakujaya. Eezi zyakali kwaamba kuti nikuba kuti muntu ooyo wamujaya chakutayeeyela, pesi unooli wajaya akuti buumi oobo bwakeelede kubbadalwa. (Bala Kulonga 21:22, 23.) Mwana uutanazyalwa, Leza umubona kali muntu. Ubonaanga Jehova umvwa biyeni atala akugwisya da? Alubo, ubonaanga Jehova umvwa biyeni nabona bana biingi batanazyalwa kabajayigwa?\n17. Niinzi chikonzya kuumbulizya mwanakazi wakagwisya da katanayiya atala aJehova?\n17 Niinzi nchayelede kuziba mwanakazi wakagwisya da katanayiya atala aJehova? Weelede kuziba kuti Jehova ulakonzya kumulekelela kwiinda muchinunuzyo chaJesu. (Luka 5:32; BaEfeso 1:7) Mwanakazi wakachita chibi chipati chiindi, teelede kukkala kalipa mulandu atala achibi nchaakachita nkaambo “Jehova ngusibuuya, ngusiluse, . . . Mbuli kujwe mbokuli kule kuzwa kumbo, mbuboobu mbwaalampya insotoko zyesu kuzwa kulindiswe.”—Intembauzyo 103:8-14.\nTANTAMUKA MIZEEZO MIBI\n18. Nkamboonzi nitweelede kubeleka changuzu kuti tugwisye muzeezo wakusula bamwi?\n18 Kulemeka buumi kutalikila mumoyo. Alubo, kuswaanizya mbutubabona bamwi. Mwaapostolo Johane wakalemba kuti: “Muntu uusula mweenzinyina, mujayi.” (1 Johane 3:15) Chimwi chiindi, kutayanda bamwi kulakonzya kupa kuti tubasule. Kusula bamwi kulakonzya kupa kuti tutabalemeki, twaambe zyakubeja atala ambabo nikuba kulombozya kuti anooli bafwa. Jehova ulizi mbutulimvwa atala abamwi. (Levitiko 19:16; Deuteronomo 19:18-21; Matayo 5:22) Kuti katuli amizeezo iili boobo, tweelede kubeleka changuzu kuti twiigwisye.—Jakobo 1:14, 15; 4:1-3.\n19. Mbakubona Jehova kulwana kupa kuti tuchiteenzi?\n19 Kuli imwi nzila njitukonzya kutondeezya kuti tulabulemeka buumi. Lugwalo lwaIntembauzyo 11:5 lutondeezya kuti Jehova ‘ulabasula basinkondo.’ Kulikondelezya azintu zyakulwana, kutondeezya kuti tulakuyanda kulwana. Tatuyandi kuzuzya mizeezo yesu azintu zili atala akulwana azifanikisyo zitali kabotu. Pesi tweelede kubikka zintu zilikabotu azipa luumuno mumizeezo yesu.—Bala BaFilipi 4:8, 9.\nUTALISWAANIZYI AMBUNGA ZITALEMEKI BUUMI\n20-22. (a) Jehova ubabona biyeni bantu batalemeki buumi? (b) Kujana bakombi baJehova batondeezya biyeni kuti ‘tabali bayeeyi nyika’?\n20 Bantu bamunyika tababulemeki pe buumi alubo kuli Jehova bali amulandu wakujaya. Bantu bayandisya twaambo twanyika bapa kuti bantu biingi bafwe kuswaanizya abakombi baJehova. MuBbayibbele, mfulumende eezi zikozyanisigwa abanyama bayoosya bali alunya. (Daniele 8:3, 4, 20-22; Ciyubunuzyo 13:1, 2, 7, 8) Mazubaano, bantu biingi baliikujana mali nyingi kwiinda mukuuzya zilwanisyo zijaya. Zilaantanganana kuti “nyika yoonse iikede muzibi.”—1 Johane 5:19.\n21 MaKristu ‘tabali bayeeyi nyika.’ Bakombi baJehova tabatoli lubazu mutwaambo twanyika amunkondo. Tabajayi bantu alubo tabasumpuli mbunga zipa kuti bantu bafwe. (Johane 15:19; 17:16) MaKristu nibapenzegwa, tababweedezyi chibi kuchibi. Jesu wakati tweelede kuyanda basinkondoma.—Matayo 5:44; BaRoma 12:17-21.\n22 Zikombelo zyakubeja zisumpula mulimu uupa kuti bantu biingi bafwe. Bbayibbele lyaamba kuti Bbabbiloni Mupati wiiminina bukombi bwakubeja boonse, akuti “mulinguwe mwakajanwa bulowa bwabasinsimi abwabasalali abulowa bwabantu boonse ibakajayigwa ansi.” Ulizi na kuti nkamboonzi Jehova natulayilila kuti: ‘Amuzwe mulinguwe nobantu bangu’? Bakombi baJehova tabaliswaanizyi mubukombi bwakubeja.—Ciyubunuzyo 17:6; 18:2, 4, 24.\n23. ‘Kuzwa’ muli Bbabbiloni Mupati kuswaanizyaanzi?\n23 ‘Kuzwa’ muli Bbabbiloni Mupati kuswaanizya kutatola lubazu muzintu zyoonse zichitwa mubukombi bwakubeja. Muchikozyano, tweelede kwaazimya mazina eesu ngitwakalembesezye muzikombelo zyakubeja. Pesi kuli zyiingi zyeelede kuchitwa. Tweelede kusula zintu zibi zichitwa mubukombi bwakubeja. Zikombelo zyakubeja zisumpula bwaamu, twaambo twanyika abutangazu. (Bala Intembauzyo 97:10; Ciyubunuzyo 18:7, 9, 11-17) Eezi zyapa kuti bantu biingi bafwe.\n24, 25. Kujana kuziba Jehova kwatugwasya biyeni kuti tube aluumuno amanjezeezya aasalala?\n24 Katutanayiya kasimpe, toonse twakali kusumpula zintu zibi zisungwaazigwa aSaatani. Pesi lino, twakachincha. Twakasyoma muchinunuzyo akulipeda kuli Leza. Twakajana “ziindi zyakulyookezya izizwa kubusyu bwa-Jehova.” Kuziba kuti tulikuchita kuyanda kwaLeza kupa kuti tube aluumuno amanjezeezya aasalala.—Incito 3:19; Isaya 1:18.\n25 Jehova ulakonzya kutulekelela kwiinda muchinunuzyo nikuba kuti twakali mumbunga zitalemeki buumi. Tulachilumba chipo chabuumi Jehova nchaakatupa. Tutondeezya kulumba kwiinda mukukambawuka makani mabotu akutatobelezya zilimunyika yaSaatani. Eezi zipa kuti tube abweenzuma bulikabotu aLeza.—2 BaKorinto 6:1, 2.\nBUZYA BAMWI ATALA ABWAAMI\n26-28. (a) Nguuli mulimu uuyandikana Jehova ngwaakapede Ezekkiyele? (b) Jehova uyanda kuti tuchiteenzi?\n26 Muchiindi chamaIsrayeli, Jehova wakabuzya musinsimi Ezekkiyele kuti achenjezye bantu atala akunyonyoonwa kwaJerusalemu akubabuzya nzibakeelede kuchita kuti bafutuke. Kaansinga Ezekkiyele taakabachenjezya, wakali kuyooba amulandu wabulowa kuli Jehova. (Ezekiele 33:7-9) Ezekkiyele wakatondeezya kuti ulabulemeka buumi kwiinda mukuchenjezya bantu.\n27 Jehova utupede mulimu wakuti tuchenjezye bantu kuti nyika eeyi yaba afwiifwi kunyonyoonwa akuti bazibe atala aJehova kuti bakapone munyika mpya. (Isaya 61:2; Matayo 24:14) Tweelede kubeleka changuzu kuti tubuzye bamwi makani aaya. Toonse tulayanda kwaamba mbuli mbakaamba Pawulu naakati: “Ndasalala kubulowa bwabantu boonse, nkaambo nsikasiside cintu pe, ndakamwaambila luyando loonse lwa-Leza.”—Incito 20:26, 27.\n28 Kuli zimwi mbazu mutweelede kusalala. Tuyooyiya atala anzizyo muchaandaano chitobela.\nNJIISYO ZIZWA MUBBAYIBBELE\n1 BUUMI BULAYANDIKANA KULI JEHOVA\n“Mulinduwe mokabede kasensa kabuumi.”—Intembauzyo 36:9\nNkamboonzi nitweelede kubona kuti buumi nchipo chiyandikana loko?\nMatalikilo 1:27; Intembauzyo 19:7-11; Tusimpi 2:6-11\nJehova wakalenga zintu zyoonse kuswaanizya abantu. Ulatuyanda alubo uyanda kuti bantu boonse babotelwe akuba abuumi bulikabotu.\nBaRoma 14:12; BaGalatiya 6:5\nJehova taakatulenga mbuuli marobboti pe. Wakatupa lwaangunuko lwakulisalila nzila zikonzya kutondeezya kuti tulabulemeka buumi.\n2 BULOWA BULASALALA KULI JEHOVA\n“Nkaambo mubulowa mobubede buumi bwanyama.”—Levitiko 17:11\nJehova ububona biyeni bulowa?\nLevitiko 17:10; Tusimpi 13:16; Incito 15:20; BaRoma 12:2\nKulakonzya kuba zyiimo ziyanda kuti tusale nzila zyakusilikwa kakubelesegwa tupanzi twabulowa. Tatweelede kubuzya bamwi kuti batusalile zyakuchita. Kakutanachitika penzi lili boobo, tweelede kukomba kuli Jehova katukumbila kuti atugwasye alubo tweelede kuyanduulisisya.\nMatalikilo 9:4, 5, 9; Deuteronomo 12:16; Incito 15:28, 29\nMuBbayibbele, bulowa bwiiminina buumi. Mulawu waLeza uuli atala abulowa tunachincha pe. Wakali kubeleka kuchiindi chaNowa, kuchiindi chamaIsrayeli akumaKristu.\n3 BUUMI TWEELEDE KUBUBONA MBUULI MBABUBONA JEHOVA\n“Inzila zyangu zilisumpwidwe kwiinda inzila zyanu amiyeeyo yangu kwiinda miyeeyo yanu.”—Isaya 55:9\nNziizili zimwi nzila mutukonzya kutondeezya kuti tulabulemeka buumi?\nKulonga 21:22, 23\nBuumi bwabantu boonse bulayandikana kuli Jehova. Nkinkaako, kugwisya da nkubisya nkaambo nikuba mwana uutanazyalwa, Leza umubona kali muntu.\nIntembauzyo 103:8-14; Incito 3:19; BaEfeso 1:7\nJehova ulamulekelela mwanakazi wakagwisya da katanayiya kasimpe kuti wachincha maponeno aakwe.\nIntembauzyo 11:5; Mukambausi 11:9, 10\nTutondeezya kuti tulabulemeka buumi kwiinda mukutantamuka zisobano zikonzya kutunjizya mumapenzi. Alubo tweelede kubamba myuunzi yesu amoota zyesu munzila iilikabotu.\n4 BANTU BATALEMEKI BUUMI BALI AMULANDU WABULOWA KULI JEHOVA\n“Ndakabona kuti mwanakazi oyo ulikoledwe abulowa bwabasalali.”—Ciyubunuzyo 17:6\nNkamboonzi bantu batalemeki buumi nibali amulandu wabulowa?\nCiyubunuzyo 18:2, 4, 9, 24\nBantu biingi balikufwa akaambo kazintu zichitwa abantu bali muzikombelo zyakubeja, bali mutwaambo twachisi abatangazu.\nMatayo 24:14; Johane 17:16; Incito 20:26, 27\nMaKristu tabaliswaanizyi mutwaambo twanyika alubo tabaliswaanizyi mumbunga zisumpula nkondo akujayana. Tugwasya bantu kuti bayiye atala aJehova kuti bakapone kukabe kutamani.\nBuumi Ububona Mbuuli Mbabubona Na Leza\nCHAANDAANO 1 Luyando lwaLeza Talumani Pe\nCHAANDAANO 2 Kuba Amanjezeezya Ayandwa aLeza\nCHAANDAANO 3 Sala Beenzinyokwe Bayanda Leza\nCHAANDAANO 4 Nkamboonzi Nitweelede Kulemeka Bweendelezi?\nCHAANDAANO 5 Mbutukonzya Kulisiyanisya Anyika\nCHAANDAANO 6 Mbutweelede Kusala Zyakulikondelezya\nCHAANDAANO 7 Buumi Ububona Mbuuli Mbabubona Na Leza?\nCHAANDAANO 8 Jehova Uyanda Kuti Bakombi Bakwe Kabasalala\nCHAANDAANO 9 “Amucije Bwaamu!”\nCHAANDAANO 10 Lukwatano Nchipo Chizwa Kuli Leza\nCHAANDAANO 11 Nibwayinda Buzuba Bwamuchado\nCHAANDAANO 12 Amwaambe “Majwi Aaelede Aakonzya Kuyaka”\nCHAANDAANO 13 Mapobwe Oonse Alatambulika Na Kuli Leza?\nCHAANDAANO 14 Syomeka Muzintu Zyoonse\nCHAANDAANO 15 Botelwa Amulimu Ngubeleka\nCHAANDAANO 16 Amumukazye Saatani\nCHAANDAANO 17 Kkala Kuli Muluyando lwaLeza\nText Sala naa uyanda kukkopa zyakamwayigwa zilekkodedwe Mbutukonzya Kukkala Katuli Muluyando lwaLeza


Mupailo wa Hana Ikulomba Mwana Musankwa Samuele | Ziiyo Zyabana Zyamu Bbaibbele\nMwaalumi muna Israyeli wazina lya Elikana wakajisi bamakaintu bobilo, umwi wakali Hana mpoonya umwi wakali Penina, pele Hana wakali kuyandwa kapati. Penina wakali kumufwubaazya Hana lyoonse akaambo kakuti tanaakajisi bana, pele walo wakalijisi bana banji. Mwaka amwaka, Elikana wakali kuunka amukwasyi wakwe kuyookomba kutempele ku Silo. Ciindi cimwi kabali kutempele, wakabona kuti mukaintu ngwaakali kuyandisya Hana, wakaluuside kapati. Wakaamba kuti: ‘Koleka kulila Hana. Uli mukaintu wangu alimwi ndilakuyanda.’\nNokwakainda ciindi, Hana wakaunka alikke kuyoopaila. Wakali kwiile kulila ciindi naakali kupaila kuli Jehova kuti amugwasye. Wakapaila kuli Jehova akumusyomezya kuti: ‘Jehova, ikuti wandipa mwana musankwa, ndiyoomupa kulinduwe, alimwi uyookubelekela buumi bwakwe boonse.’\nMupaizi Mupati Eli wakamubona Hana kafwinkila, mpoonya wakayeeya kuti wakalikoledwe. Hana wakaingula kuti: ‘Peepe simalelaangu, nsikoledwe pe. Ndijisi penzi lipati, aboobo ndaambila Jehova penzi lyangu.’ Eli wakazyiba kuti wakalubizya mpoonya wakaambila Hana kuti: ‘Leza aakupe ncoyanda.’ Hana wakalimvwa kabotu eelyo wakaunka. Kautanamana mwaka, wakazyala mwana musankwa akumuulika zina lyakuti Samuele. Sena inga weezyeezya mbwaakakkomana Hana?\nHana tanaakaciluba cisyomezyo ncaakasyomezya kuli Jehova. Mbwaakamulesyela buyo kunyonka Samuele, wakamutola kutempele. Wakaambila Eli kuti: ‘Ooyu ngomwana ngondakali kulomba. Ndamupa kuli Jehova kuti amubelekele mubuumi bwakwe boonse.’ Elikana a Hana bakali kumuswaya Samuele mwaka amwaka alimwi bakali kumuletela ajansi linyowana. Jehova wakapa Hana bana bambi basankwa botatwe alimwi abasimbi bobilo.\n“Amuzumanane kulomba, eelyo muyoopegwa; amuzumanane kuyandaula, eelyo muyoojana.”—Matayo 7:7\nMibuzyo: Ino nkaambo nzi Hana ncaakauside? Mbuti Jehova mbwaakamulongezya Hana?\nAMWIIYE LUSYOMO LWABO\nHana—Wakapaila Kuli Leza Camoyo Woonse\nLusyomo lwa Hana muli Jehova lwakamugwasya kuliyumya mubukkale bwakali kulibonya mbuli kuti mbuyumu kapati.


Matalikilo 14 IBBAIB63 - Lino mumazuba aa-Amarafele - Bible Search\nMatalikilo 13 Matalikilo 15\nAbramu mbwaakavuna Loti kumaanza aabami bakujwe\n1-Lino mumazuba aa-Amarafele mwami wa-Sinara, Arioki mwami wa-Elasara, Kedorelaomere mwami wa-Elamu, a-Tidala mwami wa-Goimu, 2-bakacita inkondo a-Bera mwami wa-Sodoma, a-Birasa mwami wa-Gomora, a-Sinabi mwami wa-Adima a-Semebere mwami wa-Zeboimu, amwami wa-Bela (ngonguwo Zoari). 3-Aba boonse bakalibungene mukuti lya-Sidimu (ndondulo Lwizi lwa-Munyo). 4Myaka iili ikumi aibili bakali bazike ba-Kedorelaomere, pele mumwaka wakumi aitatu bakapapila. 5Lino mumwaka wakumi aine bakeza ba-Kedorelaomere abami mbaakali abo, bazunda ba-Refaimu mu-Aseterote-kamaimu, aba-Zuzi mu-Hamu, aba-Emi mu-Savekiriyataimu, 6aba-Hori mucilundu cabo caku-Seiri, akusikila ku-Eliparana uuli munkanda. 7-Lino kuzwa oko bakaboola, basika ku-Eni-Misipati (ngonguwo Kadesi), bazunda cisi coonse cabaAmaleki, abalo ba-Amori ibakakede mu-Hazezoni-tamara. 8Mpawo kwakazwa mwami wa-Sodoma, amwami wa-Gomora, amwami wa-Adima, amwami wa-Zeboimu, amwami wa-Bela (ngonguwo Zoari), baswanana akubamba mindando yabo yakulwisya mukuti lya-Sidimu, 9balwisye Kedorelaomere mwami wa-Elamu, a-Tidala mwami wa-Goimu, a-Amarafele mwami wa-Sinara, a-Arioki mwami wa-Elasara, Bami bone bakalwisya bami bosanwe. 10-Nkabela ikuti lya-Sidimu kalizwide migodi yamulambo. Lino bami ba-Sodoma a-Gomora bakacija, bawida mumonya, abaabo ibakacisyeede bakacijila kucilundu. 11Elyo bakatola imbono zyoonse zyaku-Sodoma azyaku-Gomora, azilyo zyabo zyoonse, bainka. 12-Alakwe Loti mwana wamunyina Abramu, iwakakede ku-Sodoma, bakamutolelela ambono zyakwe, bainka.\n13-Mpawo kwakasika mulobosi, walwiida Abramu mu-Hebrayo, iwakakede kumibanga ya-Mamre mu-Amori munyina Esikoli, munyina Anere, nkaambo abo kabatangene buzwalani a-Abramu. 14-Nkabela Abramu naakamvwa kuti mwanaakwabo watolwa mubuzike, wakayobolola basilumamba bakwe bazyale muŋanda yakwe, bantu bali myanda yotatwe akumi amusanu abatatu, wabatobela mane kusikila ku-Dani. 15Lino ciindi camasiku bakalipambukanya tukamu tukamu akubalwisya, walo abalanda bakwe, babauma, babatobela mane kusikila ku-Hoba uuli kulubazu lwalumwesi lwaDamasko. 16-Nkabela wakaboozya imbono zyoonse, alakwe Loti munyina wakamuboozya ambono zyakwe abanakazi abantu boonse.\n17-Lino mwami wa-Sodoma wakeza kuzoomuswanganya, ciindi eco naakaboola kuzwa kukulwisya Kedorelaomere abami mbaakali abo, kukuti lya-Save (ndendilyo ikuti lyamwami). 18-Nkabela Melkisideke mwami wa-Salemu wakaleta zinkwa awaini. Kali mupaizi wa-Leza Mupatikampatila. 19Lino wakamulongezya, wati, Akondezegwe Abramu kuli-Leza Mupatikampatila, muvubi wajulu anyika. 20-Alumbwe Leza Mupatikampatila iwakaaba basinkondonyoko mumaanza aako. Elyo wakamupa cipanzi cakumi cambono zyoonse, 21Lino mwami wa-Sodoma wakaambila Abramu kuti, Kondipa bantu, pele imbono uzitole biyo. 22-Abramu wakavwiila mwami wa-Sodoma kuti, Ndatambika ijanza lyangu cakukonka kuliJehova Leza Mupatikampatila, muvubi wajulu anyika. 23-Ncobeni nsikooyootola nekaba katali nekaba kaanzyo kansangu neciba cintu cili buti cambono zyako, kuti utaambi kuti, Ndime ndavubya Abramu. 24Cita eco ncibakalya basimisela, azyaabilo zyabantu aba mbendakaya abo, nkokuti Aneri, a-Esikoli a-Mamre—batole zyaabilo zyabo.


Levitiko 20 IBBAIB63 - Lino Jehova wakaambila Musa - Bible Search\nMilao yakukomba Moleki, ayabumambe, azintu zimwi\n1Lino Jehova wakaambila Musa kuti, 2-Ambila bana ba-Israyeli kuti, Kufumbwa muntu wabana ba-Israyeli, na wabeenzu bakalakala akati kaba-Israyeli, uupa bana bakwe kukupaizya Moleki, ncobeni oyo muntu uleelede kufwa, Bantu bacisi bamufuse mabwe, 3-Ambebo njooba sinkondonyina oyo muntu akumutanda muciinga cakwe, nkaambo wapa Moleki lunyungu lwakwe, aboobo wasofwaazya cikombelo cangu akusampaula izina lyangu lisalala. 4Nkabela bantu bamunyika, na basisa meso aabo kumuntu oyo naapa Moleki lunyungu lwakwe, akutamujaya, 5-mebo njoolwisya oyo muntu aluzubo lwakwe, njoobatanda muciinga cabo, nkokuti muntu oyo aboonse bamutobela kukucita bumambe a-Moleki.\n6-Alakwe muntu uubika moyo wakwe kulibasibusangu akubasondi akuya bucita bwaamu ambabo, njooba sinkondonyina oyo muntu akumutanda muciinga cakwe. 7-Aboobo amulisalazye, musalale, nkaambo ndime Jehova Leza wanu. 8-Amubambe milao yangu, mwiicite. Ndime Jehova uumusalazya. 9-Kufumbwa muntu uutukila wisi na banyina, ajayigwe. Mbwatukila wisi abanyina, bulowa bwakwe ngu mulandu wakwe,\n10-Na muntu walalika mukamweenzinyina, balajayigwa boonse bobile, mwaalumi amwanakazi, ibakacita bumambe. 11-Alakwe muntu uulalika mukawisi, wavumbula cinswe cawisi; balajayigwa boonse bobile, Bulowa bwabo ngumulandu wabo. 12-Amuntu uulalika mukamwanaakwe, ncobeni balajayigwa boonse bobile. Bacita malweza. Bulowa bwabo ngumulandu wabo. 13-Alimwi na mwaalumi woona amwaaluminyina mbubonya mbuli koona amwanakazi, boonse buyo bacita cisesemyo. Ncobeni baleelede kufwa, Bulowa bwabo ngumulandu wabo. 14-Amuntu uukwata mwanakazi, alimwi amwanaakwe mwanakazi oyo, ngemalweza. Batentwe mumulilo, mwaalumi abanakazi boonse, kuti kutabi malweza akati kanu. 15-Na muntu woona amunyama, ncobeni uleelede kufwa, alakwe munyama ajayigwe. 16Alakwe mwanakazi, na waswanana amunyama kuti aone awe, muleelede kujaya oyo mwanakazi amunyama woonse. Ncobeni baleelede kufwa. Bulowa bwabo ngumulandu wabo.\n17-Na muntu wabweza mucizi wakwe, naba mwana wawisi naba mwana wabanyina, akubona cinswe cakwe, alakwe mwanakazi wabona cinswe camunyinandumi, ncecintu cuusya bweeme. Baleelede kutandwa mumeso aabantu babo. Mbwaavumbula cinswe camucizi wakwe, ulapegwa mulandu. 18-Alimwi na muntu woona amwanakazi uuciswa akuvumbula cinswe cakwe, nkokuti wavumbula kasensa kakwe, alakwe mwanakazi wamuvumbwida kasensa kabulowa bwakwe, boonse bobile baleelede kutandwa muciinga cabo. 19-Utavumbuli cinswe camucizi wauso na camucizi wabanyoko, nkaambo nkokuvumbula cinswe casiluzubonyoko, Bacita obo balapegwa mulandu. 20Alakwe muntu uuona amukasimizyaakwe, wavumbula cinswe casimizyaakwe; balapegwa mulandu; balafwa kabatajisi bana. 21-Alimwi na muntu wakwata mukamunyina, ncecintu cisofweede; wavumbula cinswe camunyina; balafwa kabatajisi bana,\n22-Amubambe milao yangu yoonse ambeta zyangu zyoonse, muzicite, kuti nyika itamuluki oko nkonsi mutole kukukala mulinjiyo. 23-Muteendi muziyanza zyabamasi mbentanda kubusyu bwanu, nkaambo balacita zintu ezi zyoonse, aboobo ndabasesemwa. 24-Lino nywebo, ndamwaambila kuti muyoovuba nyika yabo; ndamupa njiyo kuti mwiivube, nyika iikunka malili abuci, Ndime Jehova Leza wanu iwakamupambula kulibamasi. 25-Amwaandaanye banyama basalala abasofweede, bayuni basofweede abayuni basalala; mutaliciti zisesemyo kubanyama akubayuni akuzilenge zyoonse ziyavula munyika; zyoonse nzendapambula kuti zisofwaale mumeso aanu. 26-Amusalale mumeso aangu, nkaambo mebo nde-Jehova ndasalala, alimwi ndamupambula kulibamasi, kuti mube bangu.\n27-Kufumbwa muntu, naba mwaalumi naba mwanakazi, uujisi muuya wabusangu na wabusondi, ncobeni uleelede kujayigwa. Bafuswe mabwe. Bulowa bwabo ngumulandu wabo.


2 Nobana bangu bayandwa, ndimulembela zyintu eezyi kutegwa mutabisyi. Pele, ikuti umwi wabisya, tulijisi mugwasyi kuli Taata, Jesu Kilisito, imululami. 2 Alimwi walo ncipaizyo cakumanya zibi zyesu akutuyanzanya a Leza, pele ikutali buyo zyesu zilikke, pele azyanyika yoonse. 3 Lino oobu mbotuzyiba kuti tulimuzyi kabotu, ikuti naa twazumanana kubamba milawo yakwe. 4 Ooyo waamba kuti: “Ndilimuzyi kabotu,” pele tabambi milawo yakwe, mubeji alimwi kasimpe takako pe mumuntu ooyo. 5 Pele kufwumbwa muntu uubamba jwi lyakwe, luyando ndwajisi muntu ooyo kuli Leza lwalondolwa ncobeni. Oobu mbotuzyiba kuti tulikamantene anguwe. 6 Ooyo waamba kuti lyoonse ulikamantene anguwe alimwi weelede kuzumanana kweenda mbubonya mbwaakeenda walo. 7 Nobayandwa, tandimulembeli mulawo mupya pe, pele mulawo wakaindi ooyo ngomwajisi kuzwa kumatalikilo. Imulawo wakaindi ooyu ndijwi eelyo ndimwakamvwa. 8 Pele lino ndimulembela mulawo mupya, iwamasimpe kujatikizya nguwe alimwi andinywe, nkaambo mudima uyaabumana eelyo mumuni wini-wini watalika kale kumweka. 9 Ooyo waamba kuti uli mumumuni pele kwamana boobo kasulaika munyina, ucili mumudima ambuli sunu. 10 Ooyo uuyanda munyina ulazumanana kuba mumumuni, alimwi mulinguwe munyina cilebyo. 11 Pele ooyo uusulaika munyina uli mumudima alimwi weenda mumudima, alimwi takuzyi pe nkwaya nkaambo mudima waofwaazya meso aakwe. 12 Ndilembela ndinywe, nobana bangu bayandwa, nkaambo mwalekelelwa zibi zyanu akaambo kazyina lyakwe. 13 Ndilembela ndinywe nomatata, nkaambo mulimuzyi kabotu ooyo uuliko kuzwa kumatalikilo. Ndilembela ndinywe nobalombwana, nkaambo mwamuzunda ooyo imubi. Ndilembela ndinywe nobana baniini, nkaambo mulimuzyi kabotu Taata. 14 Ndilembela ndinywe nomatata, nkaambo mulimuzyi kabotu ooyo uuliko kuzwa kumatalikilo. Ndilembela ndinywe nobalombwana, nkaambo muli bayumu alimwi jwi lya Leza molili mulindinywe ciindi coonse alimwi mwamuzunda ooyo imubi. 15 Mutanooyandi nyika noziba zyintu zili munyika. Ikuti naa muntu kayanda nyika, nkokuti iluyando lwa Taata taluko pe mulinguwe; 16 nkaambo zyintu zyoonse zili munyika—zisusi zyanyama alimwi azisusi zyameso amambonwa akaambo kazyintu nzyajisi muntu—tazizwi kuli Taata pe, pele zizwa munyika. 17 Kunze lyaboobo, inyika iyaabumana antoomwe azisusi zyayo, pele ooyo uucita kuyanda kwa Leza unooliko lyoonse mane kukabe kutamani. 18 Nobana baniini, ecino nciindi camamanino, alimwi mbubonya mbomwakamvwa kuti sikulwana Kilisito ulaboola, noliba lino kuli basikulwana Kilisito banji ibalibonya kale; eeco cituzyibya kuti ecino nciindi camamanino. 19 Bakazwa akati kesu, pele tiibakali bamwi besu; nkaambo ikuti nobakali bamwi besu, nobakazumanana kuba andiswe. Pele bakazwa ikutegwa kulibonye caantangalala kuti tabali boonse pe ibategwa mbamwi besu. 20 Alimwi nywebo mulinanikidwe ayooyo uusalala alimwi nyoonse muli aluzyibo. 21 Tandimulembeli boobu akaambo kakuti tamukazyi kasimpe pe, pele nkaambo mulikazyi, alimwi nkaambo kunyina bubeji buzwa mukasimpe. 22 Ino nguni mubeji kunze lyayooyo uukaka kuti Je-su ngu Kilisito? Ooyu ngonguwe sikulwana Kilisito, ooyo uukaka Taata alimwi a Mwana. 23 Muntu uuli woonse uukaka Mwana tamujisi a Taata. Ooyo uuzumina Mwana ulimujisi awalo Taata. 24 Lino nywebo, eeco ncomwakamvwa kumatalikilo ceelede kuzumanana mulindinywe. Ikuti naa eeco ncomwakamvwa kumatalikilo cazumanana mulindinywe, nkokuti alimwi munookamantene a Mwana alimwi a Taata. 25 Kunze lyaboobo, eeci ncecintu ncaakatusyomezya walo mwini, ibuumi butamani. 26 Ndimulembela zyintu eezyi kujatikizya baabo ibasola kumweena. 27 Lino nywebo, ikunanikwa nkomwakatambula kuzwa kulinguwe kulazumanana mulindinywe, alimwi tamuyandiki muntu uuli woonse wakumuyiisya; pele kunanikwa ooku ikuzwa kulinguwe nkokumuyiisya zyintu zyoonse, alimwi nkwamasimpe, takuli kwakubeja pe. Mbubonya mbokwamuyiisya, amuzumanane kukamantana anguwe. 28 Aboobo nobana bangu bayandwa, amuzumanane kukamantana anguwe ikutegwa aakuyubununwa tukacikonzye kwaamba cakutayoowa, tutakausyigwi nsoni akuzwa kulinguwe kuciindi cakubako kwakwe. 29 Ikuti naa kamuzyi kuti uliluleme, nkokuti mulizyi kuti muntu woonse uucita bululami wakazyalwa kuzwa kulinguwe.


Bagalatiya 3 | Bbaibbele Lili a Intaneti | Bbaibbele lya Busanduluzi Bwanyika Mpya\n3 Inywebo nobana Galatiya bafwubafwuba, ino nguni wakamucenga boobu nokuba kuti mwakapandulwidwa munzila iisalede kuti Jesu Kilisito wakagagailwa acisamu? 2 Ndiyanda kuti mundaambile cintu eeci comwe: Sena mwakatambula muuya akaambo kakutobela mulawo naa akaambo kakusyoma nzyomwakamvwa? 3 Sena muli bafwubafwuba kapati boobu? Mbwaanga mwakatalika munzila yakumuuya, sena lino muyanda kumanizya munzila yakumubili? 4 Sena mwakacitikilwa mapenzi manji cabuyo? Nkaambo tandisyomi kuti ncobeni mwakapenga cabuyo. 5 Aboobo, sena ooyo uumupa muuya akucita milimo mipati akati kanu ucita boobo akaambo kakuti mutobela mulawo naa akaambo kakusyoma nzyomwakamvwa? 6 Mbubonya buyo Abulahamu “wakasyoma Jehova, eelyo wakabonwa kuti mululami.” 7 Masimpe mulizyi kuti aabo ibakakatila mulusyomo mbabana ba Abulahamu. 8 Lino Magwalo, kwiinda mukubonena limwi kuti Leza uyooamba bantu bamasi kuti baliluleme kwiinda mulusyomo, akaambilizya makani mabotu kuli Abulahamu zyintu kazitanacitika kuti: “Kwiinda mulinduwe masi oonse ayoolongezyegwa.” 9 Aboobo aabo ibakakatila mulusyomo balalongezyegwa antoomwe a Abulahamu uusyomeka. 10 Nkaambo boonse aabo ibasyoma milimo yamulawo balisinganizyidwe; nkaambo kulilembedwe kuti: “Ulisinganizyidwe muntu oonse uutazumanani kutobela zyintu zyoonse zilembedwe mubbuku lya Mulawo alimwi uutaziciti.” 11 Kunze lyaboobo, cilisalede kuti kunyina muntu waambwa kuti mululami kuli Leza akaambo kamulawo, nkaambo “mululami uyoopona akaambo kalusyomo.” 12 Lino Mulawo tuuyeeme alusyomo pe. Muciindi caboobo, waamba kuti, “ooyo uutobela milawo yanguwo unoopona akaambo kanjiyo.” 13 Kilisito wakatuula swebo, ikutunununa kukusinganizyigwa a Mulawo kwiinda mukuba muntu uusinganizyidwe lwakwe muciindi cesu, nkaambo kulilembedwe kuti: “Ulisinganizyidwe muntu uuli woonse uugagaidwe* acisamu.” 14 Cakaba boobu kutegwa zilongezyo zya Abulahamu zibasikile abamasi kwiinda muli Jesu Kilisito, ikutegwa tutambule muuya wakasyomezyegwa akaambo kalusyomo lwesu. 15 Bakwesu, ndipa cikozyanyo cizwa kubukkale bwabantu bwabuzuba abuzuba: Ikuti cizuminano casinizyigwa kale—nokuba kuti casinizyigwa amuntu omwe buyo—kunyina muntu naba omwe uucimwaya naa kuyungizya zimwi zyintu kulincico. 16 Lino zisyomezyo zyakaambwa kuli Abulahamu akunyungu yakwe. Tiikwakaambwa kuti: “Akunyungu zyako,” mbuli kuti zyakali zinji pe, pele kwakaambwa yomwe kuti: “Akunyungu yako,” eeyo iili ngu Kilisito. 17 Alimwi andaambe kuti: Mulawo iwakapegwa nokwakainda myaka iili 430 kunyina noumwaya cizuminano eeco Leza ncaakabamba musyule, kutegwa ucilobye cisyomezyo. 18 Nkaambo ikuti lukono kaluyeeme amulawo, nkokuti taluciyeeme acisyomezyo pe; pele Leza walo walupa Abulahamu kwiinda mucisyomezyo. 19 Aboobo ino ngwanzi Mulawo? Wakayungizyigwa ikutegwa kusotoka mulawo kulibonye, kusikila inyungu eeyo ikasike, eeyo yakasyomezyegwa; alimwi wakapegwa abangelo kujanza lyasimwiimaakati. 20 Lino kunyina simwiimaakati nokujatikizyidwe buyo muntu omwe, pele Leza uli buyo omwe. 21 Aboobo, sena Mulawo ulakazyanya azisyomezyo zya Leza? Peepe! Nkaambo ikuti nokwakapegwa mulawo iwakali kukonzya kupa buumi, mubwini bululami nobwakali kujanwa kwiinda mumulawo. 22 Pele Magwalo akatola zyintu zyoonse mubwaange bwacibi, ikutegwa cisyomezyo icizuzikizyigwa akaambo kalusyomo muli Jesu Kilisito cipegwe kuli baabo ibasyoma. 23 Nokuba boobo, ilusyomo oolo kalutanasika, twakali kukwabililwa amulawo, twakali kutolwa mubwaange, katulangila lusyomo oolo ilwakeelede kuyooyubununwa. 24 Aboobo Mulawo waba musolozi* wesu uututola kuli Kilisito, ikutegwa twaambwe kuti tuli balulami akaambo kalusyomo. 25 Pele mbwaanga lino lusyomo oolo lwasika, tatucili mumaanza amusolozi pe. 26 Mubwini, nywebo nyoonse muli bana ba Leza kwiinda mulusyomo ndomujisi muli Kilisito Jesu. 27 Nkaambo nywebo nyoonse nomwakabbapatizyigwa muli Kilisito musamide Kilisito. 28 Kunyina mu Juda naa mu Giliki, kunyina muzike naa muntu waangulukide, kunyina musankwa naa mukaintu; nkaambo nywebo nyoonse muli omwe mukukamantana a Kilisito Jesu. 29 Kunze lyaboobo, ikuti kamubalilwa kuli Kilisito, nkokuti muli nyungu* ya Abulahamu ncobeni, basikukona kweelana acisyomezyo.\n^ Mu Chigiliki, “waanzikidwe.”\n^ Nkokuti, muntu iwakali kulanganya naa kukwabilila mwana.\n^ Naa, “bana.”